text:
Paxful Inc. IMIMMISELO YESEVISIUmhla Wokusebenza: Matshi 4, 2021
ESI SIVUMELWANO SIQULATHE INKCAZELO EBALULEKE KAKHULU MALUNGA NAMALUNGELO KUNYE NEEMBOPHELELEKO ZAKHO KWAKUNYE NEMIQATHANGO, UUKULINGANISELWA NEZINTO EZINGAQUKWANGA EZINGASEBENZA KUWE. NCEDA UYIFUNDE NGONONOPHELO.
Le Mimiselo yeSevisi kunye naziphi na izilungiso kunye nokubuyiselwa kwakhona apha (“isivumelwano”) yenza isivumelwano somthetho esigubungela ukufumaneka kweesevisi ezivela ku-Paxful kuwe, kuquka ukubonelela ngendawo yentengiso ukwenza abathengi kunye nabathengisi be "Asethi eziDijithali" (eli gama ukuba lazeke ngokubanzi liquka i-kharensi ezi-dijithali ezifana ne-Bikcoin, i-Tether, kunye nezinye, ngokuxhaswa yiwalethi ye-Paxful) bakwazi ukurhwebelana (“Indawo yokuthengisa”), ibonelele ngeenkonzo zewalethi ezidijithali ezisingathwayo, ukubamba nokukhupha iiasethi ezidijithali njengoko kuyalelwa xa kugqitywa ukuthengwa iiasethi ezdijithali kunye naziphi na iisevisi ezichazwe kwesi Sivumelwano (ngokudibeneyo “Iinkonzo” na ngokukhethekileyo, “iiSevisi”) ezibonelelwa ngu-Paxful, Inc. kunye nawo onke amahlakani ayo, kuquka kodwa kungaphelelanga kwi-Paxful USA, Inc.(ngokudibeneyo, “i-Paxful” okanye “thina” okanye “thina” okanye “inkampani”) kuwe ngokwakho (ukwabizwa ngokuba “ungumsebenzisi” okanye “wena”). I-Paxful.com kunye neeSevisi ezinxulumene nayo zisebenza zikwa lawulwa yi-Paxful. Ukusebenzisa kwakho iiSevisi kuya kulawulwa sesi Sviumelwano, sihambisana ne Polisi Yabucala, Ipolisi Yeekhukhi, kunye neMvume ye-E-Sign.
LE MIMISELO IFUNA KUSETYENZISWE INKQUBO YOLAMLO UKUZE KUCONJULULWE AMABANGO ENDAWENI YOKUFAKA ISIMANGALO ENKUNDLENI.
Ngokubhalisa ukuze usebenzise i-akhawunti kwi paxful.com, okanye naziphi na iiwebhsayithi ezinxulumane nayo, ii-API, okanye izixhobo eziphathwayo, kuquka naziphi na ii-URL ezisetyenziswa yi-Paxful (ngokudibeneyo “iWebhsayithi ye-Paxful” okanye “iWebhsayithi”), uyavuma ukuba uyifunde ngocoselelo nangononophelo, uyayiqonda, kwaye uyayamkela yonke imimiselo nemiqathango equlethwe kwesi Sivumelwano kuquka iPolisi Yabucala, iPolisi yeKhukhi, kunye neMvume ye-E-Sign.
IXABISO LEE-ASETHI EZIDIJITHALI LINGEHLA OKANYE LONYUKE KWAYE KUNGABAKHO UMNGCIPHEKO OMKHULU WOKUBA UNGAPHULUKANA NEMALI UTHENGA, UTHENGISA, UBAMBILE, OKANYE UTYALA KWI ASETHI EZIDIJITHALI. KUFUNEKA UKUQWALASELISE NGONONOPHELO UKUBA UKUTHENGISA OKANYE UKUGCINA I-ASETHI EZIDIJITHALI KUKUFANELE NGOKUJONGA IMEKO YAKHO YEMALI.
Malunga ne-Paxful kunye neeNkonzo zayo
I-Paxful yindawo ekhokelayo yentengiso kumhlobo kumhlobo eququzela ukuthengwa nokuthengiswa kwee-asethi zedijithali nabathengisi abamkela iindlela ezingaphezulu kwama-300 zokuhlawula ngokutshintshiselana ngeeasethi zabo zedijithali. Iindlela zokuhlawula kuyathethathwana ngazo kwaye kutshintshiselwane ngokwenqanaba lomhlobo kumhlobo phakathi kwabathengi kwindawo yentengiso (“Abathengi”) kunye nabathengisi kwindawo yentengiso (“Abathengisi”). Abasebenzisi bethu bayavumelana ukuba zeziphi iindlela zokuhlawula ukugqiba urhwebelwano kwaye banoxanduva ngokupheleleyo lokusebenzisa ezo ndlela zokuhlawula ngendlela esemthethweni.
I-Paxful ikwanikela ngeenkonzo ezisingathiweyo zee walethi ezidijithali ngaphantsi kweenkokheli ezinikela nge walethi ze-asethi ezidijithali kwihlabathi. Abasebenzisi bethu kwihlabathi lonke bayakwazi ukuthumela intengiselwano yokuthenga okanye ukuthengisa i-Asethi ezi-Dijithali ngeendlela ezahlukeneyo ezifanelekileyo. Umdali wentengiso unoxanduva lokudwelisa imigaqo yentengiselwano, kuquka neendlela zokuhlawula uMthengisi aya kuzamkela. Nje ukuba intengiselwano ikhethiwe ngomnye umsebenzisi we Paxful, ii-Asethi ezi-Dijithali zomthengisi ziyatshixwa njengenxalenye yenkqubo zethu zorhwebelwano (esibhekisa kuyo njenge ngxowa-mali ye-Paxful) zide zonke iimeko eziyimfuneko zokugqibezela urhwebelwano zenzekile. Intengiso igqityiwe iiasethi zedijithali ziyavulwa zikhululelwe u-Mthengi ngu Mthengisi nje ukuba u-Mthengi ayigqibe imigaqo yorhwebelano kunye nentlawulo iqinisekisiwe ukuba iyasebenza kwaye ifunyenwe ngu Mthengisi. I-PAXFUL AYENZI NJENGENKQUBO YENTLAWULO. LONKE UXANDUVA LOKUTHUMELA NOKUFUMANA INTLAWULO KUNYE NOKUQINISEKISA UKUSEBENZA KORHWEBELWANO KUXHOMEKEKE PHAKATHI KOMTHENGI NOMTHENGISI. Ii-Asethi zeDijithali esizitshixelayo zibuyiselwa emva kuMthengisi ukuba uMthengi ukhetha ukurhoxisa urhwebelwano. Umthengisi akanakho ukurhoxisa urhwebelwano nangaliphi na ixesha. Umthengisi unokhetho lokuvula kuphela iiasethi zedijithali azikhululele Umthengi.Oku kwenzelwe ukhuseleko ku-Mthengi. Ukuba uMthengisi ufuna ukurhoxisa urhwebelwano ngenxa yokuba uMthengi engalandeli imiqathango yorhwebelwano, Kufuneka baqale impikiswano kwaye banike nesizathu sokwenza oko njengoko kuchaziwe kwi-Candelo lesi-8 lesi si-Vumelwano. Urhwebelwano kwi-Webhusayithi yethu luqhutywa phakathi kwa-Bathengi kunye na-Bathengisi. Ngokufanelekileyo, i-Paxful ayiyonxenye yaluphi na urhwebelwano.
Isevisi yewalethi edijithali ekwi-intanethi yindlela ekhuselekileyo yokugcina kunye nokufumana ikharensi edijithali. U-Paxful akagcini okanye abanjiswe ii-Dijital Assets. Ii-Dijital Assets zisoloko zigcinwa kwiinetwekhi okanye kwii-blockchain ezinxulumene nazo. Yonke intengiselwano yekharensi edijithali yenzeka kwinethiweki yekharensi edijithali kungekhona ku-Paxful. Akukho siqinisekiso sokuba intengiselwano iza kuproseswa kwinethiwekhi yekharensi edijithali. U-Paxful ugcina ilungelo lokungavumi ukuprosesa nayiphi na intengiselwano ukuba siyifumanisa ingayithobeli imimiselo nemiqathonge yesi Sivumelwano. Uyayamkela kwaye uyavuma ukuba uza kuba nembopheleleko yazo zonke izinto ezenziwa kusetyenziswa iwalethi yakho kwaye uyawamkela wonke umngcipheko wokufikelelwa kwiwalethi yakho ngokungagunyaziswa ngokuhambelana noko kuvunyelwa ngumthetho.
-
NGOKUBANZI
- Sinelungelo lokulungisa, ukuguqula, ukutshintsha okanye sihlaziye esi Sivumelwano nangaliphi na ixesha, ngokokubona kwethu ngokupheleleyo nangokugqibeleleyo nangaphandle kwesaziso ngaphambili. Naluphi na utshintsho olunje ngokubhekisele ekusebenziseni kwakho iiSevisi luya kuqala ukusebenza xa lupostwe kwi Webhsayithi ye-Paxful kungekhona ngaphambi kokuba lupowustwe. Ukuba usinike idilesi ye-imeyile, sinokukwazisa kwange-imeyile ukuba iSivumelwano sihlaziyiwe. Ukuba awuvumelani nemimiselo yesi Sivumelwano esihlaziyiweyo, ongakwenza ngokunokwakho ngokukodwa kukuba uphelise ngokukhawuleza ukusebenzisa iiSevisi uze uvale i-akhawunti yakho.
- Luxanduva lwakho ukufunda iSivumelwano ngocoselelo kwaye ngamaxesha athile uhlole esi Sivumelwano njengoko sifakiwe kwiWebhsayithi ye-Paxful. Ukuqhubeka usebenzisa iiSevisi kuya kubonisa ukwamkelwa kwakho ukuba ubotshelelwe siSivumelwano esisebenza ngoku.
- Ukusilela okanye ukulibaziseka kuka-Paxful ekunyanzeliseni okanye ukunyanzelisa kancinane naliphi na igatya lesiSivumelwano akuyi kuthathwa njengokunikezela ngawo nawaphi na amalungelo ethu okanye izilungiso.
-
I-AKHAWUNTI NO BHALISO
- Ukuze usebenzise iiSevisi, kuya kufuneka ubhalise i-akhawunti kwiWebhsayithi yethu. Ngexesha lenkqubo yobhaliso, siya kukucela iinkcukacha ezithile, kuquka kodwa kungaphelelanga kwigama lakho, idilesi kunye nezinye inkcukacha zobuqu ukuqinisekisa ukuba nguwe. Singakwazi, ngokubona kwethu okupheleleyo, ukwala ukugcina iakhawunti yakho. Ngokwenjenje uyamkela kwaye uvuma ukuba: (a) uneminyaka esemthethweni kwindawo yakho ukuba ngene kwesi Sivumelwano; kwaye (b) awukaze unqunyanyiswe okanye ususwe ekusebenziseni iiSevisi zethu kwixesha elidlulileyo.
- Ngokusebenzisa iakhawunti yakho, uyavuma kwaye umele ukuba uya kuzisebenzisela wena iiSevisi zethu kwaye awunakusebenzisa iakhawunti yakho njengomntu ophakathi okanye umrhwebi walo naliliphi na iqela lesithathu okanye inkampani.
Ngaphandle kokuba kugunyaziswe ngokucacileyo yi-Paxful, uvumeleke ukuba ube neakhawunti enye kwaye akuvumelekanga ukuba uthengise, uboleke, wabelane okanye wenze iakhawunti yakho ifumaneke okanye naziphi inkcukacha zokungena kwiakhawunti yakho zifumaneke kwabanye abantu abangenguwe. Nguwe kuphela onoxanduva lokugcina ukhuseleko olwaneleyo kunye nolawulo lawo onke amagama abasebenzisi, iidilesi ze-imeyile, ikhowudi yogunyaziso lwenyathelo lesibini okanye naziphi na iikhowudi okanye iinkcukacha ozisebenzisayo ukungena kwiiSevisi. Iakhawunti yakho iyimele ibe neenkcukacha ezilahlekisayo okanye ezobuqhetseba. Ukwenza iinkcukacha ezingeyo nyani kwiakhawunti yakho, ukuxoka ngelizwe ovela kulo okanye ukunikezela ngamaxwebhu ezazisi zobuqhetseba akuvumelekanga.
- Ngexesha lobhaliso lwe-akhawunti yakho, uyavuma ukusinika iinkcukacha esizicelayo ngeenjongo zokuqinisekisa isazisi sakho kunye nokufumanisa ukuthutyeleziswa kwemali ngokungekho mthethweni, ukuxhasa abanqolobi ngemali, ubuqhetseba, okanye naluphi na olunye ulwaphulo-mthetho lwezemali kwaye uyasivumela ukuba sigcine irekhodi yezi nkcukacha. Kuya kufuneka uzalisekise iinkqubo ezithile zokuqinisekisa ngaphambi kokuba uvunyelwe ukusebenzisa iiSevisi, nkqubo ezo ezinokuthi zitshintshwe ngenxa yeenkcukacha eziqokelelwe ngawe ngokuqhubekayo. Iinkcukacha esizicelayo ziquka iinkcukacha ezithile ngomntu, kodwa kungaphelelanga apho, igama lakho, idilesi, inombolo yefowuni, idilesi ye-imeyile, umhla wokuzalwa, inombolo yesazisi kunye nenombolo yesazisi yomrhafi. Ngokusinika oku okanye naziphi na iinkcukacha ezingafuneka, uyaqinisekisa ukuba zonke iinkcukacha ziyinyani, zichanekile kwaye azilahlekisi. Uyavuma ukusazisa ngokukhawuleza ukuba kubekho naluphi na utshintsho kwezi nkcukacha usinika zona. UYASIGUNYAZISA UKUBA SIBUZE IMIBUZO, NGQO OKANYE SISEBENZISA AMAHLAKANI ANGAMAQELA ESITHATHU ESIBONA EYIMFUNEKO UKUZE SIQINISEKISE UKUBA UNGUWE OKANYE SIKHUSELE WENA/THINA NXAMNYE NOBUQHETSEBA OKANYE OLUNYE ULWAPHULO LOMTHETHO OLUNGEKWEZIMALI SIZE SITHATHE AMANYATHELO ESIBONA EYIMFUNEKO NGOKUSEKELWE KWIZIPHUMO ZOLO QINISEKISO, UYAVUMA KWAYE UYAVUMELANA NOKUBA INKCAZELO YAKHO YOBUQU INGACHAZELWA IINKAMPANI EZIGCINA IINGXELO ZAMATYALA KUNYE NEZITHINTELA UBUQHETSEBA OKANYE IIARHENTE EZILWA NXAMNYE NOLWAPHULO MTHETHO OLUNGOKWEZIMALI NOKUBA EZI NDAWO ZINGASINIKA INKCAZELO EGCWELEYO KWIMIBUZO YETHU NGAWE.
-
Ukuba usebenzisa iiSevisi zethu egameni lequmrhu elisemthethweni elifana neshishini, uyaqhubeka ukumela kwaye uqinisekisa ukuba: (i) iqumrhu elisemthethweni lisekwe ngokufanelekileyo kwaye likhona ngokusemthethweni phantsi kwemithetho esebenzayo yolawulo lombutho walo; kwaye (ii) ugunyaziswe ngokufanelekileyo ngumbutho lowo osemthethweni ukuba uwumele. Iakhawunti eqinisekisiweyo yenkampani yenzelwe kuphela elo qumrhu elisemthethweni kwaye inokusetyenziswa kuphela ngumntu oyibhalisileyo. Iiakhawunti zeeNkampani akuvumelekanga kwabelwane nabanye abantu ngeenkcukacha zazo zokungena. Iiakhawunti zeeNkampani ziyaqinisekiswa kwaye zivumelwa phantsi kwezi meko zilinganiselweyo:
- Iakhawuthi egunyazisiweyo yeshishini ingaba nee-akhawunti eziliqela zabasebenzisi nangaliphi na ixesha ukuba zonke ziqinisekisiwe yinkampani kwaye zisetyenziswa ngabasebenzi abathile benkampani abachazwe kwangaphambili kwaye bavunywa yi- Paxful ngokokubona kwayo ngokupheleleyo;
- Iiakhawunti zeshishini zinokufumana intengiso enye kuphela esebenzayo yorhwebelwano oluthile nangaliphi na ixesha kwaye azivumelekanga ukuba zibe neentengiso ezininzi zorhwebelwano olukwezinye iiakhawunti zabo.
- Unoxanduva lokwenza iphaswedi eluqilima kunye nokugcina ukhuseleko olwaneleyo kunye nolawulo lwazo zonke Izazisi, iiphaswedi, iintluva, iinombolo zokuzazisa (PINs), izitshixo ze-API okanye naziphi na iikhowudi ozisebenzisayo ukungena kwiiSeveisi zethu. Nayiphi na ilahleko okanye ukuchanabeka kwezi nkcukacha zichazwe ngentla kunye/okanye neenkcukacha zakho zobuqu kungabangela ukungena ngokungagunyaziswanga kwiakhawunti yakho ngumntu wesithathu kunye nelahleko okanye ukubiwa kwee Asethi ezidijithali kunye neemali ezayamene ne akhawunti yakho, kuquka iindlela zakho zokubhatala elikinkiweyo. Unoxanduva lokugcina iinkcukacha zakho zonxibelelwano zihlaziyekile kwi profayili ye-akhawunti yakho iinkcukacha ezinje ngedilesi ye-imeyile, inombolo yefowuni kunye nezinye ukuze ufumane naziphi na izaziso okanye izilumkiso esinokukuthumelela zona. Ungaze uvumele ungeno kwiakhawunti nge-remote access okanye wabelane ngeskrini sekhompyutha yakho nomnye umntu xa ungene kwiakhawunti yakho. Asiluthathi uxanduva lwayo nayiphi na ilahleko onokuyifumana ngenxa yokungakhuseleki kweenkcukacha zokungena kwiakhawunti kungekho mpazamo ku-Paxful okanye ukusilela kwakho ukulandela okanye wenze intshukumo kwizaziso okanye izilumkiso esinokukuthumelela zona.
- Ukuze usebenzise iiSevisi zethu kungafuneka ufikelele izibophelelo ezithile zomthetho kwilizwe ohlala kulo okanye ongummi kulo. Ngokwamkela le mimiselo ikwesi Sivumelwano, uyaqinisekisa ukuba uyijongisisile imithetho nemimiselo yendawo okuyo kwaye unolwazi, kwaye uyazifikelela naziphi na izibophelelo ezinjalo. Ngenxa yezithintelo ezisemthethweni okanye ezolawulo, asiboneleli ngokusetyenziswa kweeSevisi zethu kwiindawo ezithile. Ngokwamkela imimiselo ekwesi Sivumelwano, uyangqina ukuba awunguye umhlali okanye awulawulwa yimithetho nemimiselo yolawulo yezo ngingqi.
- Asinako ukwenza zonke iiSevisi zifumaneke kuzo zonke iintengiso nakwimimandla ethile kwaye sinokuthintela okanye singakuvumeli ukusetyenziswa kwazo zonke okanye inxenye yeeNkonzo kwimimandla ethile (“ Imimandla Ethintelweyo ”). Ngeli xesha, Imimandla Ethintelweyo iquka leyo ichaziweyo ku “ Luhlu lwethu Lwamazwe Avaliweyo ”, kunye neeNgingqi zaseWashington naseNew York. Ukongezelela, iiNkonzo azifumaneki ngokuphathelele ikharensi edijithali, iTether (USDT), kubasebenzisi abahlala kwiNgingqi yaseTexas. Awumele uzame ukusebenzisa iiSevisi zethu ukuba ukule Mimandla Ethintelweyo. Awumele uzame ukuphepha nayiphi imiqobo ebekiweyo ngezi Nkonzo, njengokufihla idilesi ye-IP okanye ukufaka inkcazelo engachananga ngokuphathelele indawo okuyo.
-
UMTHETHO OLAWULAYO, ULAMLO & UKUNYANZELISWA KWESIVUMELWANO
- Esi Sivumelwano kunye nokusebenzisa kwakho iWebhusayithi neeSevisi kuya kulawulwa kwaye kuthathwe ngokuhambelana nePhondo lase Delaware, ngaphandle kokujonga imigaqo yokungquzulana kwemithetho.
-
Ulamlo. Wena kunye ne-Paxful niyavumelana ukuba nayiphi na imbambano evelayo okanye enxulumene nesi Sivumelwano okanye iiSevisi, ekugqibeleni iya kuconjululwa kusetyenziswa ulamlo olubophelelayo, kumntu ngamnye, ngokuhambiselana nemithetho ye-American Arbitration Association yokulamla amabango anxulumene nomthengi (ifumaneka https://www.adr.org/rules). Ngokuxhomekeke kwiimfuno zomthetho olawulayo, abafaki-mabango abangabathengi (abantu urhwebelwano lwabo lwenzelwe ubuqu, usapho, okanye ukusetyenziswa ekhaya) banokukhetha ukulandela amabango abo kwinkundla yamabango amancinci endaweni yokusebenzisa umlamli nangona umcimbi wabo uhlala kwinkundla yamabango amancinci kwaye iqhubeka kuphela ngokweemeko zomntu (ibango elingafakwa ngabantu abamangala njengeqela okanye elingafakwa kusetyenziswa amagqwetha) ngamnye.
UKUNGAMANGALI NJENGEQELA: UKUBA UMTHETHO UYAKUVUMELA OKO, ONKE AMABANGO AZA KUFAKWA NGUMNTU OMNYE KUNGEKHONA NJENGEQELA LABAMANGALI, IQELA ELIMANYENEYO OKANYE NJENGABAMELI (XA ZIDIBENE “UKUNGAMANGALI NJENGEQELA”). UMLAMLI AKAMELE ADIBANISE AMATYALA ABANTU ABANGAPHEZU KWESIBINI OKANYE ALAMLE IBANGO LABAMANGALI ABAFAKE ISIMANGALO NJENGEQELA. UYAVUMA UKUBA, XA UYAMKELA LE MIMISELO, WENA NO-PAXFUL NINIKEZELA NGELUNGLO LOKUBA ITYALA LIGWETYWE YIJURI KWAYE UYANIKEZELA NGELUNGELO LOKUTHATHA INXAXHEBA KWISIMANGALO SEQELO NXAMNYE NO-PAXFUL.
I- Federal Arbitration Act, 9 U.S.C. §§ 1-16 uza kusebenza ngokuphelelyo xa kulamlwa. Umlamli iya kuba ngumntu omnye ongathathi cala, kwaye ulamlo luya kuqhutywa ngolwimi lwesiNgesi kwiPhondo laseDelaware okanye enye indawo ekuvunyelwana ngayo. Umlamli anganika nasiphi isigwebo ebesinokukhutshwa yinkundla, kuquka iindleko zamagqwetha ukuba umthetho uyakuvuma oko, kwaye isigqibo somlamli siya kufakwa njengesigwebo senkundla size sinyanzeliswe kuyo nayiphi na inkundla. Xa ufake isicelo, ulamlo luya kuqhutywa ngefowuni, ngokobuqu kwaye umlamli angafuna kufakwe amaxwebhu aze enze isigqibo sakhe engakhange amamele iingxoxo. Iqela eliphumeleleyo ekunyanzeliseni esi Sivumelwano liya kubhatalwa iindleko zamagqwetha.
Ukuba umlamli (aba) okanye umlawuli wolamlo ukubhatalisa iindleko zokufaka ulamlo okanye ezinye iindleko, siza kukubuyisela imali yakho eya kulingana neendleko obuza kuba nazo xa ubuye enkundleni yamatyala. Ukub auye wacelam siza kubhatala nezinye iindleko okanye iimali ukuba imithetho yomlawuli wolamlo okanye imithetho esebenzayo ifuna njalo. Ngaphandle koku kuchazwe ngasentla, iqela ngalinya liza kuzibhatalalela ezinye iindleko okanye iimali ezifana neendleko zamagqwetha ekufuneka iqela liwabhatale.
- Ukuba umlamli okanye inkundla yaseMelika ifumanisa ukuba inxalenye yesi Sivumelwano ayisebenzi okanye ayinakunyanzeliswa enoba iphelele okanye inxalenye yayo, ukusebenza okanye ukunyanzeliswa kwamanye amacandelo ale mimiselo nemiqathango akusayi kuchaphazeleka. Naziphi izihloko eziqulethwe sesi Sivumelwano zenzelwe inkcazelo kuphela kwaye azinyanzeliseki phantsi kwezibonelelo zesi sivumelwano.
-
IPOLISI YABUCALA & UKHUSELEKO
- Sizama kangangoko ukuthatha onke amanyathelo afanelekileyo ukukhusela iinkcukacha zakho zobuqu. Nangona kunjalo, asinakuqinisekisa ngokhuseleko lwayo nayiphi na idatha oyidiza kwi-Intanethi. Uyawamkela umngcipheko okhoyo wokunikezela ngeenkcukacha nokushishinaa kwi-Intanethi kwaye awuyi kusibeka tyala ngako nakuphi na ukwaphulwa kokhuseleko ngaphandle kokuba oko kungenxa yokungakhathali kwethu.
- Nceda ujonge ingxelo yethu yabucala esemthethweni:https://paxful.com/privacy.
-
AKUKHO SIQINISEKISO, UMLINGANISELO WOXANDUVA KUNYE NOQIKELELO LOMNGCIPHEKO
- IISEVISI ZINIKEZELWA “NJENGOKO INJALO” “NANJENGOKO ZIFUMANEKA” NGAPHANDLE KWESIQINISEKISO OKANYE AMALUNGISELELO ATHILE ENOBA AXELWE NGQO, AYACINGELWA OKANYE ANGOKWASEMTHETHWENI. UKUFIKELELA KWINQANABA ELIPHEZULU ELIVUNYELWA NGUMTHETHO OSEBENZAYO, NGOKUCACILEYO I-PAXFUL AYIZIBOPHELELI NGAZO NAZIPHI IZIQINISEKISO ZEMIXHOLO, ZOKURHWEBA, UKUSEBENZISEKA INJONGO ETHILE OKANYE/KUNYE NOKUNGAPHULI MITHETHO. I-PAXFUL AYIMELI OKANYE INGENZI ZIQINISEKISO ZOKUBA UKUNGENGA KWIWEBHSAYITHI, NAKWEYIPHI INXALENYE YEESEVISI, OKANYE NAYIPHI NA IMIBA EQULATHWE KUYO, KUYA KUQHUBEKA, NGOKUNGAPHAZANYISWA, NGEXESHA, OKANYE KUNGABIKHO MPAZAMO. I-PAXFUL AYINATYALA NGAYO NAYIPHI NA IMAZAMISEKO OKANYE ILAHLEKO ENOKUGFUNYANWA NGUMSEBENZISI. UYAMKELA KWAYE UVUMA UKUBA AWUXHOMEKEKANGA KWENYE INGXELO OKANYE UKUQONDA OKUBHALIWEYO OKANYE OKUTHETHWAYO MAYELA NOKUSEBENZISA KWAKHO IISEVISI NOKUNGENA KWIWEBHUSAYITHI. NGAPHANDLE KOKUNCIPHISA OKUSELE KUTSHIWO NGAPHAMBILI, UYAMKELA KWAYE UVUMA IMINGCIPHEKO ELIQELA EKHOYO EKUSEBENZISENI IIKHARENSI EZIDIJITHALI KUQUKA UKUSILELA KWE-HARDWARE, IMIBA NGE-SOFTWARE, UKUSILELA KONXIBELELWANO KWI INTANETHI, I-SOFTWARE ENOBUNGOZI, UKUPHAZAMISA KWAMAQELA ESITHATHU OKUTHI KUKHOKELELE EKUBENI ULAHLEKELWE OKANYE UNGAKWAZI UKUNGENA KWI-AKHAWUNTI OKANYE IWALETHI YAKHO KUNYE NEDATHA YOMSEBENZISI, UKUSILELA KWESEVA OKANYE ILAHLEKO YEDATHA KODWA, KUNGAPHELELANGA APHO. IBE UYAVUMA KWAYE USAMKELA UKUBA I-PAXFUL AYINAKUBA NOXANDUVA LOKUSILELA KONXIBELELWANO, UPHAZAMISEKO, IIMPAZAMO, UPHAZANYISO, OKANYE ULIBAZISEKO ONOKULIFUMANA NALO XA USEBENZISA IINKONZO NOKUBA EZO ZINTO ZENZEKE NJANI NA.
- AKUKHO NASIPHI ISIGANEKO APHO U-PAXFUL, AMAHLAKINI KUNYE NABABONELELI BEENKONZO KUE OKANYE NABAPHI ABAKUMAGOSA, ABALATHISI, ABASEBENZI, ABACEBISI OKANYE ABAMELI BEYA KUBA NETYALA (A) LAYO NAYIPHI IMALI ENGAPHEZU KWEMALI OYIBHATALELA ISEVISI ENGUNOBANGELA WENYATHELO KWIINYANGA EZILISHUMI ELINAMBINI (12) EZINGAPHAMBI KOKUBAKHO KWELAHLEKO (B) NAYIPHI ILAHLEKO YEENZUZO UKUNCIPHA KWAMATHUBA OSHISHINO OKANYE NAYIPHI ILAHLEKO, UMONAKALO, URHWAPHILIZO OKANYE UKUFIKELELWA KWEDATHA OKANYE ENYE IPROPATHI ENGEYIYO EYOKOQOBO OKANYE UMONAKALO OKHETHEKILEYO, OBANGELWE, ONGANGQALANGA, ONGENGOWOKOQOBO OKANYE OBANGELWE NGOKUNGQALILEYO ENOBA USEKELWE KWISIVUMELWANO, KWISIMANGALO, KWISENZO SOKUNGAKHATHALI, EKUTHATHENI ITYALA OKANYE NGENYE INDLELA OVELA NGENXA YOKUSEBENZISA ISAYITHI OKANYE IINKONZO NGEMVUME OKANYE NGAPHANDLE KWAYO OKANYE ESI SIVUMELWANO, NOKUBA UMMELI KA-PAXFUL ONEMVUME UYE WAZISWA OKANYE EBEMELE WAYAZI UKUBA KUNGAKHO UMONAKALO ONJALO KWAYE KUNGAKHATHALISEKI UKUSILELA KWAYO NAYIPHI INDLELA YOKULUNGISA UMONAKALO OKANYE INJONGO YOKUWULUNGISE, NGAPHANDLE KWEMEKO YESIGQIBO SOKUGQIBELA ESIVELA ENKUNDLENI ESITHI LOO MONAKALO UBANGELWE KUKUNGAKHATHALI NGOKUGQITHISELEYO, UBUQHETSEBA, UKUNGAZIPHATHI KAKUHLE KWANGABOM OKANYE UKOPHULWA KOMTHETHO. EZINYE IINDAWO AZIKUVUMELI UKUNGAQUKWA OKANYE UKULINGANISELWA KOMONAKALO ONGATHANGA NGQO, NGOKO KE, OKU KULINGANISELWA KUNGANGASEBENZI KUWE.
- Asingobanikazi okanye singalawuli iiprotokholi ezisiseko zesoftwe ezilawula ukusebenza kwee Asethi eziDijithali. Ngokubanzi, iziseko zeeprotokholi zivulelekile kwaye nabani na angazisebenzisa, azikope, aziguqule, kwaye azisasaze. Asithathi xanduva ngokusebenza kweziseko zeeprotokholi kwaye asikwazi ukuqinisekisa ukusebenza kokhuseleko lwenethiwekhi. Ngokungqalileyo, iziseko zeeprotokholi zinokuxhomekeka kutshintsho olukhawulezileyo kwimigaqo yokusebenza (kuquka “iifolokhwe”). Nayiphi na into eyenza utshintsho olunjalo inokuchaphazela ukubakho, ixabiso, ukusebenza, kunye / okanye igama le kharensi ezidijithali ezo. I-Paxful ayilawuli ixesha kunye neempawu zezi zinto ezenza utshintsho. Luxanduva lwakho ukuhlala usazi ngeenguqulelo zokusebenza ezizayo kwaye kufuneka uqwalasele ngononophelo iinkcukacha ezifumaneka esidlangalaleni kunye neenkcukacha ezinokunikezelwa yi-Paxful ekuqinisekiseni ukuba uyaqhubeka nokusebenzisa iiSevisi. Kwimeko apho kungakho utshintsho ekusebenzeni, i-Paxful inelungelo lokuthatha amanyathelo afanelekileyo anokukhusela ukhuseleko nokusebenza kweplatfom yayo, kuquka nokumisa okwexeshana ukusebenza kweekharensi edijithali ezibandakanyekayo, kunye namanye amanyathelo afanelekileyo I-Paxful iyakusebenzisa iinzame zayo ezifanelekileyo ukukunika isaziso ngempendulo yayo kulo naluphi na utshintsho lokusebenza kwezinto; nangona kunjalo, olo tshintsho lungaphandle kolawulo lwethu kwaye lunokwenzeka ngaphandle kwesaziso kwi-Paxful. Indlela esisabela ngayo kulo naluphi na utshintsho lokusebenza kwezinto ixhomekeke kwisigqibo sethu kwaye ibandakanya ukuthatha isigqibo sokungaxhasi naliphi na icala okanye ezinye iintshukumo. Uyavuma kwaye uyayamkela imingcipheko yotshintsho ekusebenzeni kweeprotokholi kwiiAsethi eziDijithali kwaye uyavuma ukuba u-Paxful akayamenanga nolo tshintsho lukusebenza kwaye akanaxanduva lwayo nayiphi na ilahleko yexabiso onokuhlangabezana nayo ngenxa yotshintsho kwimithetho yokusebenza. Uyavuma kwaye uyamkela into yokuba i-Paxful inelungelo ngokukodwa ukugqiba ngendlela asabela ngayo kulo naluphi na utshintsho lokusebenza kwaye asinalo uxanduva lokukunceda ngekharensi engaxhaswayo okanye iiprotokholi ezingasekelwanga.
- Xa usebenzisa iiSevisi zethu, unokujonga ikhontenti okanye usebenzise iiSevisi ezinikezelwa ngamaqela esithathu, kuquka ii-hyperlink kwiiwebhusayithi zamaqela esithathu kunye neesevisi zala maqela (“umxholoweqela lesithathu”). Asikhuthazi, asamkeli okanye silawule nayiphi na ikhontenti yeqela lesithathu kwaye asiyikuba noxanduva nangayiphi na indlela lwekhontenti yeqela lesithathu. Ukongezelela, ukusebenzisana kwakho okanye imbalelwano namaqela esithathu luphakathi kwakho naloo maqela esithathu. Asinaxanduva ngayo nayiphi na ilahleko okanye umonakalo walo naluphi na uhlobo owenzeke ngenxa yayo nayiphi intsebenziswano kwaye uyayiqonda ukuba ukusebenzisa ikhontenti yamaqela esithathu, kunye nonxibelelwano namaqela esithathu kwenziwa ngomngcipheko wakho wedwa.
- Ukuze kuphetshwe amathandabuzo, i-Paxful ayinikezeli ngeengcebiso zotyalo-mali, irhafu, okanye kwezomthetho. I-Paxful ayibhaliswanga kwi-US Securities and Exchange Commission kwaye ayinikezeli ngeenkonzo zokuthenga izabelo okanye iingcebiso zotyalo mali. Yonke intengiselwano kwiPlatfomu yethu iqhutywa ngokomhlobo kumhlobo phakathi koMthengisi noMthengi, kwaye nguwe wedwa onoxanduva lokugqiba malunga nokuba utyalo mali, isicwangciso sotyalo mali okanye intengiselwano ethile ikufanele, ngokusekelwe kwiinjongo zakho zotyalo mali nokukwazi ukunyamezela umgcipheko. Kuya kufuneka unxibelelane nengcali yakho yezomthetho okanye irhafu ngokubhekisele kwimeko yakho. Kumaxesha ngamaxesha, sinokunikezela ngolwazi olufundisayo malunga neqonga lethu kunye neemveliso, ukunceda abasebenzisi ekufundeni ngakumbi ngeeSevisi zethu. Iinkcukacha zinokuquka, kodwa zingaphelelanga, okufakwe kwi-blog, amanqaku, ii-linki ukuya kwikhontenti yamaqela esithathu, amanqaku eendaba, izifundo kunye nevidiyo. Iinkcukacha ezinikelwe kwiWebhusayithi okanye nakweyiphi na isayithi yamaqela esithathu azicebisi ngeengcebiso zotyalo-mali, ingcebiso ngezemali, ingcebiso ngorhwebo, okanye naluphi na olunye uhlobo lweengcebiso, kwaye akufuneki ujonge nayiphi na ikhontenti ekwiWebhusayithi ngale ndlela. Ngaphambi kokwenza isigqibo sokuthenga, ukuthengisa okanye ukubamba naziphi na iiAsethi ezidijithali, kuya kufuneka wenze uphando lwakho kwaye uqhagamshelane nabacebisi bakho bezemali ngaphambi kokwenza nasiphi na isigqibo sotyalo-mali. I-Paxful ayiyikuba noxanduva lwezigqibo ozenzayo xa uthenga uthengisa, okanye ubamba iiAsethi ezidijithali ngokusekelwe kwii nkcukacha ezinikelwe yi-Paxful.
- Uyavuma ukuba asinaxanduva lokunyuka nokwehla kwamaxabiso ee-Asethi Ezidijithali. Kwimeko yokuphazamiseka kwemarike okanye imeko ye-Force Majeure (njengoko ichaziwe kwi-Candelo le-17), sinokwenza enye okanye ezingaphezulu koku kulandelayo: (a) sinqumamise ukungena kwiiSevisi; okanye (b) Sikuthintele ekugqibeni naziphi na iintshukumo ngeeSevisi. Asizukubekwa tyala ngayo nayiphi na ilahleko oyifumeneyo ngenxa yezo zenzo. Ukulandela nasiphi na isehlo esinjalo, xa iiSevisi ziqala kwakhona, uyavuma ukuba amaxabiso entengiso akhoyo asenokwahluka ngokubonakalayo kumaxabiso akhoyo phambi kwesehlo eso.
- Asenzi siqinisekiso sokuba iWebhsayithi, okanye iseva eyenza ukuba ifumaneke, ayinazo iivayiras okanye iimpazamo, ukuba ikhontenti ekuyo ichanekile, ukuba ayinakuphazanyiswa, okanye iziphene ziya kulungiswa. Asiyi kuba noxanduva kuwe ngayo nayiphi na ilahleko, ukusuka kwinyathelo elithathiweyo, okanye kuthathwe ngokuthembela kwizinto, okanye inkcukacha, eziqulathwe kwiWebhsayithi.
-
UKUKHULULA NOKUNGABEKI TYALA KU-PAXFUL
- Ukuba unebango nomsebenzisi omnye okanye abaninzi beeSevisi zethu, uyabakhulula abaphathi, amahlakani kunye nababoneleli beesevisi ku-Paxful kunye namagosa, abalathisi, abasebenzi kunye nabameli ekubeni netyala okanye ekufakeni naliphi na ibango nxamnye nabo (elokwenene okanye elivela ngebhaqo) elivela ngenxa yelo bango nomsebenzisi okanye abasebenzisi. Uyavuma ukungabeki ityala kwaye uyavuma ukuba i-Paxful, amahlakani kunye negosa ngalinye lakhe, aballathisi, abasebenzi, iiarhente kunye nabameli, abayi kuchaphazeleka kumabango okanye iimfuno (eziquka iintlawulo zamagqwetha, izohlwayo, iintlawulo okanye izohlwayo ezinyanzeliswa nangeliphi na igunya lolawulo) ezivela okanye ezinxulumene nokwaphulwa kwakho esi Sivumelwano okanye ukwaphula kwakho nawuphi na umthetho, umthetho, ulawulo, okummiselo, okanye amalungelo alo naliphi na iqela lesithathu.
-
INTENGISELWANO KWIPLATFOMU YE-PAXFUL
IWebhsayithi ivumela abasebenzisi ukuba bacele amaxabiso okuthenga okanye ukuthengisa ii-Digital Assets.
Xa umsebenzisi eqala intengiselwano yokuthenga okanye ukuthengisa ii-Digital Asssets intengiselwano igqityiwa ngokuhambelana nesi Sivumelwano nemimiselo eyongezelelekileyo, ukuba ikhona, icaciswe ngumsebenzisi okanye iqabane lomsebenzisi. Isikhokelo senyathelo ngenyathelo ekuthengeni nasekuthengiseni iiAseti ezdijithali kwPlatfomu ye-Paxful zingakufumaneka ku https://paxful.com/inkxaso/en-us/iindidi/360000409494-Uthenga-njani-Uthengise.
La magama alandelayo abanzi asebenza kwintengiselwano nganye echazwe ngezantsi:
-
Ukuthenga ii-Digital Assets ngokucela ixabiso.
Xa uthenga ii-Digital Assets kwiplatfomu ye-Paxful:
- Akukho ntlawulo ye-Ngxowa-Mali ye-Paxful njengenxalenye yentengiselwano ethi ihlawulwe ngaBathengi kwindawo yeNtengiso yethu.
- Amaxabiso avela kubalingani be-Paxful anemimiselo nemiqathango yayo kwaye ixabiso ngalinye liya kwahluka ngokutshintsha kwemali, isantya sokutshintshiselana, kunye neminye imimiselo nemiqathango emiselwe nguMthengisi. Ngokwamkela ixabiso loMthengisi uyavuma ukuba ubotshelelwe yimimiselo nemiqathango yelo xabiso. Imimiselo nemiqathango echazwe nguMthengisi isebenza kuzo zonke iimeko ngaphandle kwaxa iphikisana okanye isaphula esiSivumelwano, ingekho semthethweni, ingekho sengqiqweni okanye kunzima ukuyithobela (njengoko kumiselwe kukuqonda ngokupheleleyo kwe-Paxful) okanye ukuba bobabini abasebenzisi bentengiselwano bayavuma ukutshintsha imimiselo nemiqathango yelo xabiso. LUXANDUVA LWAKHO UKUFUNDA NGONONOPHELO IMIMISELO NEMIQATHANGO YEXABISO LOMTHENGISI UZE UYILANDELE NGOOKUCHANEKILEYO. UKUBA AWUYILANDELI IMIMISELO NEMIQATHANGO, INTLAWULO YAKHO AYIZUKUKWAMKELWA. UNGAZE UBHATALE UKUBA AWUYITHOBELANGA YONKE IMIMISEL NEMIQATHANGO EBEKIWEYO KWIXABISO. UKUBA UYABHATALA UNGAKHANGE ULANDELE IMIMISELO NEMIQATHANGO, I-PAXFUL AYINAKUKUNCENDA KWINKQUBO YEBANGO UKUZE UFUMANE INTLAWULO YAKHO.
- Ukuqinisekisa intlawulo kunye nokuthumela umyalelo wokuvulela ii-Dijital Assets ukuba zikhululwe kwi-Paxful Escrow yimbopheleleko yoMthengisi kungekhona eka-Paxful. Ukuba umthengisi akazikhululi ii-Digital Assets ukuze uzifumane emva kokuba imimiselo nemiqathango yoMthengisi ilandelwe ngokuzeleyo, xela ngoko nangoko le ngxaki useebnzisa iqhosha lokufaka ibango elikwincoko yaloo ntengiselwano. Inkxaso yakwa-Paxful iza kuhlola ize ilamle ibango. Le nkqubo yokucombulula amabango ichazwe ngokugcweleyo "kwiCandelo 8 - Ukufaka Ibango Usebenzisa Inkqubo ka-Paxful Yokucombulula Amabango." Ukuba awuyilandeli le nkqubo yokucombulula amabango, u-Paxful akazukwazi ukukunceda ngalo mbandela.
-
Ukuthengisa ii-Digital Assets
Xa uthengisa ii-Digital Assets kwiNdawo yentengiso ka-Paxful:
- Abathengisi kufuneka baqinisekisi baze baprosese intlawulo kungadlulanga ixesha elide kakhulu ngokuhambelana nexesha elibekwe kwimimiselo yexabiso. Xa Umthengi ekubhatele njengoko imimiselo yexabiso, yimbopheleleko yakho kuphela ukuqinisekisa intlawulo ngokukhawuleza uze ukhulule i-Dijital Assets ezikwi-escrow ka-Paxful uze uzikhululele umthengi. Ukuba awuyilandeli imiyalelo yaxabiso, usenokungavumeleki ukuba ubuyiselwe i-Digital Assets ezitshixelwe kwi-escrow.
- NjengoMthengisi wamkela yonke imingcipheko kunye noxanduva lwalo nakuphi na lokophulwa kwesi Sivumelwano okwenzeke xa kuthengiswa iiAsethi eziDijithali. Unoxanduva lwazo zonke iirhafu ekufuneka zibhatalwe. I-Paxful ikuhlawulisa indleko njengoMthengisi we-Asethi ezDijithali ngokuthi itshixele iiAsethi eziDijithali kwi-Ngxowa-Mali ye-Paxful kude kube nentengiso. Ngokugqiba ngenye indlela nangokokubona kwe Paxful ngokupheleleyo nangokugqibeleleyo, i-Paxful ayiyikubuyisa nayiphi na ilahleko kuMthengisi nokuba kungenxa yokwaphulwa esi Sivumelwano, ubuqhetseba okanye enye indlela kwaye intlawulo yethu ayiyikubuyiselwa ngaphantsi kwazo naziphi na iimeko.
- Nayiphi na intlawulo efunyenweyo kufuneka iproseswe ngokupheleleyo kwaye iqinisekiswe njengoko ifunyenwe nguwe ngaphambi kokuvula iAsethi eziDijithali kwi-Ngxowa-Mali ye-Paxful. I-Paxful ayinaxanduva lelahleko yakho ukuba uvule ngaphambi kwexesha iiAsethi eziDijithali phambi kokuba intlawulo uyiqinisekisiile kwaye uyifumene ngokufanelekileyo. Kufuneka unikele ingqalelo kwaye uphendule kuMthengi wakho. Umele uwenze angasebenzi nawaphi na amaxabiso angasasebenziyo.
- Nasiphi isibhengezo sewebhsaythi yakho esibekwe nakweliphi icandelo lendawo yokuthengisa lakwa-Paxful (njengenkcazelo yakho, imimiselo yexabiso okanye incoko) ezakuthi iququzela ukuthenga okanye ukuthengisa iiDigital Assets ngaphandle kweeSevisi zakwa Paxful asivumelekanga. Kwiimeko ezilinganiselweyo, kuvumelekile ukuba wabelwane ngewebhsayithi yakho eyenzelwe kuphela uMthengisi ukuba afumane intlawulo ukuze agqibe intengiselwano (i.e. ukwenza intlawulo nge debit okanye i-credit khadi kwamaqela esithathu athembekileyo) kwimiyalelo yentengiselwano; oko kuxhomekeke ekubeni ukusetyenziswa kwezo webhsaythi zaphandle kucacisiwe kwimiqathango yexabiso kwaye ezo webhsaythi aziyi kuba nenye intengiso okanye inkcukacha zakho zoqhagamshelwano.
-
Ukuthotyelwa
- U-Paxful kunye neeSevisi akalohlakani, okanye isinxulumani okanye ekhuthaza okanye exhasa naliphi na iqela langaphandle kuquka kodwa kungaphelelanga kuyo nayiphi indawo ekhupha amakhadi esipho. Amaphawu orhwebo, iibrendi kunye nezinye izazisi ziyipropathi zabo banini bazo. * U-Paxful kunye neeSevisi azibonelelayo akaxhaswam engakhuthazwa, enganxulumananga okanye elihlakani nabo banini nokuba kungayiphi na indlela.
- I-Paxful ayinalayisensi yokuthengisi ikhadi lesipho okanye ayinguye umthengisi ogunyazisiweyo walo naliphi na ikhadi lesipho. Nawaphi na amakhadi ezipho owafumana ngqo kumsebenzisi osebenzisa iPlatfomu ye-Paxful alawulwa yimimiselo nemiqathango yomthengisi oliqela lesithathu yena onokukubuyekeza (“Umkhuphi”). I-Paxful ayinaxanduva lwezenzo okanye ukushiywa komkhuphi (aba) okanye naziphi na iindleko, ukuphelelwa kwexesha, izohlwayo okanye imimiselo nemiqathango enxulumene nomkhuphi wekhadi lesipho elifumaneke ngokusebenzisa indawo yokuthengisa ye-Paxful. Ngokwamkela ikhadi lesipho kumsebenzisi, uyavuma ukuba uyifundile imimiselo nemiqathango yekhadi lesipho, kwaye uqinisekisa i-Paxful ukuba unelungelo lokusebenzisa lawo makhadi ezipho ngaphantsi kwemigaqo nemiqathango yoMkhuphi makhadi okanye umthetho osebenzayo.
- UKUBROWUKHA OKANYE UKUTHENGISA KWAKHONA KWAMAKHADI EZIPHO AKUVUMELEKANGA KWIWEBHSAYTHI YETHU NAKWIPLATFOMU YETHU. KUFUNEKA UBE NGUMNINI WEKHADI LESIPHO OSELUNGELWENI KWAYE NGOKUCELWA YI-PAXFUL UYAVUMA UKUNIKA I-PAXFUL ISIQINISEKISO SOKUBA NGUMNINI WEKHADI LESIPHO (NJENGE RISITHI). I-PAXFUL AYENZI BANGO, IMELA OKANYE SIQINISEKISO SOKUBA NAZIPHI NA IINDLELA ZENTLAWULO ZEQELA-LESITHATHU KWIWEBHSAYITHI ZIVUMELA INTENGISELWANO NGOKUSEBENZISA ISEVISI ZE-PAXFUL, OKANYE NAZIPHI NA IINDLELA ZENTLAWULO ZAMAQELA ESITHATHU KWIWEBHSAYITHI ZIXHASA OKANYE ZIXHASWA ZIISEVISI ZETHU. AKUFANELE USEBENZISE EZO NDLELA ZOKUHLAWULA ZAMAQELA ESITHATHU NE PAXFUL UKUBA ELO QELA LESITHATHU ALIYIVUMELI.
- UNOXANDUXA NGOKUPHELELEYO UKUTHOBELA YONKE IMITHETHO NEMIMISELO YENDAWO APHO INTENGISELWANO YENZEKA KHONA.
- Yonke intengiselwano mayenziwe ngaphakathi ku-Paxful. Ukwenza intengiselwano phandle kweplatfomu ye-Paxful okanye utshintshiselwano ngeEnkcukacha zonxibelelwano zangaphandle akuvumelekanga.
- Imilinganiselo Ngokudlulisela. Ngokubona kwethu ngokupheleleyo singanyanzelisa imilinganiselo okanye izithintelo, kubungakanani, uhlobo, okanye nayiphi na indlela ecetywayo yokudlulisa intengiselwano, njengo mlinganiselo wemali epheleleyo yeDigital Assets eziposelwe ukuthengiswa.
- Akukho Siqinisekiso. I-Paxful ayiqinisekisi ukuba uza kukwazi ukuthengisa iiDigital Assets kwiPlatfomu yayo. Isenzo sokuthenga okanye ukuthengisa iiDigital Assets ngePlatfomu ye-Paxful, akuqinisekisi ukuba uza kwazi ukuthenga okanye uthengise iiDigital Assets kwiPlatfomu ye-Paxful ngelinye ixesha.
- Ubuhlobo. Akukho nto ikwesi Sivumelwano enonjengo yokuba yenze nayiphi na intsebenziswano, ukusebenza kunye, iarhente, ukukhonsaltha okanye i-trusteeship, wena ne-Paxful nizikontraka ezizimeleyo.
- Ukuchaneka kweNkcazelo. Umele kwaye uqinisekisa ukuba naziphi na inkcukacha onikezela ngazo kwiSevisi zichanekile kwaye ziphelele. Uyamkela kwaye uvuma ukuba i-Paxful ayinaxanduva lazo naziphi na impazamo okanye iziphoso othi uzenze ngokunxulumene nayiphi na intengiselwano oyiqale kwiiSevisi, ngokomzekelo, xa utayipe idilesi yeWalethi ngokungachanekanga okanye unikezele ngeenkcukacha ezingezizo. Sikhuthaza ngamandla ukuba uphonononge iinkcukacha zentengiselwano ngononophelo ngaphambi kokuba uzigcwalise kwiSevisi.
- Akukho Rhoxiso okanye Ukuguqula; Ukusebenza kweWalethi. Zakufakwa inkcukacha zentengiselwano kwinetiwekhi ye-digital kharensi ngeeSevisi, i-Paxful ayinakukunceda ngokucima okanye uguqule ukuthengiselana kwakho. I-Paxful ayinalawulo lwayo nayiphi na inetwekhi yee-kharensi ezidijithali kwaye ayinamandla okuququzelela isicelo sokucima okanye ukuguqula. I-Paxful ayigcini naziphi na iiDigital Assets ezitshixiweyo. iiDigital Assets zibhaliswa oko kwinetwekhi zazo okanye kwi blockchains. Yonke intengiselwano ye kharensi ezidijithali yenzeka ngaphakathi kwinetiwekhi ye-kharensi ezidijithali, hayi kwi Paxful. Akukho ziqinisekiso zokuba intengiselwano iyaku proseswa kwinetwekhi yekharensi edijithali. I-Paxful inelungelo lokwala ukuprosesa nayiphi na intengiselwano ukuba oko kufunwa ngumthetho, okanye ukuba sibona intengiselwano ichasene nemimiselo nemiqathango kwesi Sivumelwano. Ngokwenjenje uyamkela kwaye uvuma ukuba uthatha uxanduva olupheleleyo ngazo zonke intshukumo ezenzekayo phantsi kweWalethi yakho kwaye usamkela yonke imingcipheko yokungena kwiWalethi yakho nangaluphi na uhlobo luuanyazisiwe okanye lungagunyaziswanga, kangangoko kuvunyelwe ngumthetho.
- Iirhafu. Luxanduva lwakho ukufumanisa ukuba zeziphi iirhafu ukuba zikhona, ezihambiselana nentengiselwano ofake inkcukacha zentengiselwano kwiSevisi, kwaye luxanduva lwakho ukuchaza nokubhatala irhafu echanekileyo kwigunya elifanelekileyo lerhafu. Uyavuma ukuba i-Paxful ayinaxanduva lokufumanisa ukuba zikhona iirhafu ezihambiselana nentengiso yakho yekharensi edijithali okanye ukuqokelela, ingxelo, ukubamba okanye ukuhlawula naziphi na iirhafu ezivela kwintengiselwano ye-kharensi ezidijithali.
- Udumo Lomsebenzisi. Xa usenza Intengiselwano, sivumela abanye abasebenzisi ukuba banike ingxelo ngentsebennziswano yabo kunye nawe. Sikwavumela abasebenzisi ukuba bafake iingxelo ukuba bakholelwa ukuba wophule esi Sivumelwano nangayiphi na indlela. Ezi ngxelo ziyimfihlo, kodwa singazisebenzisa ngokunxulumene namabango njengoko kuchaziwe kwiCandelo 8.
- Imbali Yentengiselwano. Unokujonga imbali yokuthengiselana kwiAkhawunti yakho. Uyavuma ukuba ukusilela kweeSevisi ukunikezela ngoqinisekiso olunjalo akuyi kuthintela okanye kwenze imimiselo yentengiselwano ingasebenzi.
- U Paxful Pay. I-Paxful igunyazise abathengisi abathile ukuba bamkele i-Paxful njengendlela yokubhatalela iimpahla kunye neesevisi ezithengwa kwi-intanethi (“Abathengisi Abagunyazisiweyo”). UngambhatalaIhlawulwe Umthengisi Ogunyazisiweyo ngokukhetha ukhetho oluthi “Paxful Pay” xa kufuneka ubhatale. U-Paxful Pay uza kukusa kwiPlatfomu yethu ukuze ufikelele kwiiDigital Assets ezikhoyo kwiakhawunti yakho okanye ikuqhagamshelanise noMthengisi. Ukuba uthenga iDigital Assets kuMthengisi ukugqiba intengiselwano, imimiselo ebekwe kwi-Candelo 7.1 lesi Sivumelwano iya kusebenza.
- Iimpahla Zomthengisi. I-Paxful ayinaxanduva lwazo naziphi na iimpahla okanye iisevisi onokuzithenga kuMthengisi oGunyazisiweyo usebenzisa iakhawunti yakho okanye i-Paxful Pay. Ukuba unebango nxamnye naye nawuphi na uMthengisi oGunyazisiweyo, kufuneka usombulule ibango ngqo naloo Mthengisi oGunyazisiweyo.
- Ukubuyisa, Ukubuyisa imali. Xa uthenga impahla okanye isevisi kwiqela lesithathu usebenzisa iAkhawunti yakho, ugqibile. Asibuyiseli imali okanye iimpahla. Umthengisi Ogunyazisiweyo angakunika imbuyekezo, ikhredithi yasevenkileni okanye ikhadi lesipho ngokubona kwakhe nangokuhambelana neepolisi zakhe.
- I-Paxful ibhatalisa iindleko ngeSevisi, iindleko ezifanelekileyo ziya kuboniswa ngaphambi kokuba usebenzise naziphi na iiSevisi apho intlawulo isebenza khona. Jonga “Iindleko ze-Paxful” ngeenkcukacha ezithe kratya. Iindleko zethu zinokutshintsha kwaye i-Paxful inelungelo lokuhlengahlengisa amaxabiso kunye neendleko nangaliphi na ixesha.
-
-
UKUFAKA IBANGO NGENTENGISELWANO NGENKQUBO YOKUSOMBULULA AMABANGO E-PAXFUL.
- Ukufaka ibango Ngentengiselwano. Kumaxesha amaninzi, eyona ndlela ilula yokusombulula ibango kukuba Abathengi kunye naBathengisi banxibelelane, basebenze kunye ukufumanisa okwenzekileyo, kwaye bafikelele kwisisombululo esifanelekileyo. Xa uMthengi kunye noMthengisi engakwazi ukufikelela kwisisombululo esifanelekileyo, iqela lenkxaso le-Paxful (“Inkxaso ye-Paxful”) linganceda. Naliphi na iqela linokuqalisa inkqubo yebango (“Intengiselwano enebango” okanye “ibango”) ngokubhekisele kwintengiselwano. Amabango anokuqaliswa kuphela kwiintengiselwano eziphawulwe njengezihlawulwe ngokupheleleyo nguMthengi. Intengiselwano ezingaphawulwanga njengezihlawulwe ngokupheleleyo nguMthengi, ezirhoxisiweyo nguMthengi, ezicinywe ngokuzenzekelayo ngenxa yokuphelelwa lixesha elibekiweyo lexabiso, sele zixoxiwe kwaye zisonjululwe okanye apho uMthengisi sele ekhuphele uMthengi ii-Digital Assets ngokubanzi akunakuphikiswa, ziguqulwe, okanye zishintshwe.
-
Inkqubo Yokusombulula Amabango. Apha ngezantsi kukho amanyathelo athatyathwa yiNkxaso yakwa-Paxful kwimeko akho kukho ibango.
-
Ukuqalisa
Ungaqala ibango ngokungena kwiAkhawunti yakho yakwa-Paxful, uvule intengiselwano ongathanda ukuyiphikisa ngokukhetha iqhosha "ibango". Iqhosha elithi "ibango” liza kubonakala lisebenza kuphela xa intengiselwano iphawulwe njengehlawulwe ngokupheleleyo nguMthengi. Nje ukuba uqalise ibango, uya kukhetha uhlobo lwembambano kwizinto ozikhethayo kwaye uchaze umba obangela ibango lakho
Izinto onokukhetha kuzo xa uchaza ibango lakho ukuba unguMthengisi lolu lulandelayo:
- I-Coinlocker (i.e. Umthengi ongaphenduliyo) - Umthengi uphawule intengiselwano njengehlawulwe ngokupheleleyo, kodwa akaphenduli kwaye akasebenzi.
- Umba wentlawulo - Umthengi uyasebenza kwaye uzame ukubhatala, kodwa kukho ingxaki ngentlawulo.
- Enye into - ukhetho oluvulekileyo apho ungachaza khona ukuba ngowuphi umba obangele impikiswano. Umthengi uya kuba nakho ukujonga inkcazo yakho.
Iindlela ezichaziweyo zokukhetha ukuchaza ibango lakho ukuba unguMthengi zezi zilandelayo:
- Umthengisi ongaphenduliyo - uhlawule, kodwa uMthengisi akaphenduli kwaye akasebenzi.
- Ingxaki yentlawulo - ubhatele, kodwa uMthengisi uthi kukho imiba malunga nentlawulo kwaye uyala ukukhupha ii-Digital Assets.
- Enye into - Indawo yokukhetha evulekileyo apho ungachaza ukuba ngowuphi umba obangele imbambano. Umthengisi uya kuba nakho ukujonga inkcazelo yakho.
-
Isaziso
Lakuba lingenisiwe ibango, Inkxaso ye-Paxful iya kunika elinye iqela isaziso nge-imeyile nangokuthumela umyalezo ngephepha lokuncokola elifumaneka kwintengiselwano kuBathengi kunye naBathengisi kwiPlatfomu, ize yazise elo qela ukuba ibango lifakiwe. Ukuba enye yentengiselwano zakho inebango, iNkxaso ye-Paxful iya kukuxelela ukuba yeyiphi na intengiselwano ebangwayo nokuba kutheni intengiselwano inebango.
-
Impendulo
Hlola ibango kwaye unike iNkxaso ye-Paxful ngengcaciso yento eyenzekileyo. Faka nabuphi na ubungqina onabo bokuxhasa ingcaciso yakho, njengobungqina bokuhlawula, ubungqina bobunini okanye ubungqina bokuba uyifumene okanye awuyifumenanga intlawulo.
-
Ukuhlolwa yi-Paxful
Intengiselwano ebangwayo iya kuphandwa yiNkxaso ye-Paxful kwaye isigqibo siyakwenziwa ngokusekelwe kubungqina obunikwe ngawo omabini amaqela. Inkxaso ye-Paxful isombulula amabango ngokuhlola iimeko ezahlukeneyo njengoko kuchaziwe apha ngezantsi kwiCandelo lesi-8.
-
- Ukuhlola Ibango. Ngexesha lokuhlolwa kwebango, Inkxaso ye-Paxful ingakunika imiyalelo ekufuneka uyilandele. Imiyalelo oyinikiweyo inokufuna ukuba unikezele ngobungqina obongezelelekileyo, obufana nokuqinisekisa kwe-ID okongezelelweyo, ubungqina bentlawulo, nayiphi na ifoto, ubungqina belizwi elishicilelweyo okanye ividiyo, okanye nawaphi na amaxwebhu abonwa yi-Paxful njengafanelekileyo kwaye kungafuneka ukuba unikezele ngobo bungqina ngexesha elimiselweyo. Ukusilela ukulandela imiyalelo kungakhokelela ekubeni ibango linganikwa wena. Inkxaso ye-Paxful iya kunikezela ngesaziso sesigqibo sayo ngokusebenzisa iqonga lokuncokola elikwiPlatfomu zingadlulanga iintsuku ezingama-30 emva kokufumana ibango, kodwa phantsi kwezinye iimeko, kunokuthatha ixesha elide.
- Ukungaphenduli. Xa ubandakanyeka kwintengiselwano, kubalulekile ukuba uhlale usebenza kwaye ufumaneka ukususela kwixesha lokuqalisa kwentengiselwano ukuya kwixesha apho ukuthengiselana kugqityiwe, kurhoxiswa, okanye kusonjululwa. Oku kuthetha ukuba kuya kufuneka ube nakho ukunika impendulo kwisicelo seNkxaso ye-Paxful okanye unokuthathwa njengongaphenduliyo kwaye ibango lingasonjululwa ngokuchasene nawe.
- Ukubhataliswa Iqela linokujamelana nemingcipheko eyongezelelweyo oko kuxhomekeke kwindlela yentlawulo esetyenzisiweyo kwintengiselwano nokuba ngaba inkqubo yokusombulula ibango ye-Paxful ifumanisa ngakwicala leqela elo. Inkqubo yokusombulula ibango echazwe kwesi Sivumelwano yahlukile nakweziphi na izilungiso Umthengi okanye Umthengisi okhe wazisebenzisa kwinkqubo yokubhatala enxulumene nentengiselwano. I-Paxful ayinyanzelekanga ukuba iqalise okanye iphathe imbuyiselo kwaye ayinaxanduva lokuba iqela liyarhoxa, libuyisela intlawulo emva, okanye liphikisa intengiselwano ngeqonga elifumaneka kwiqela ngendlela yokwenza intlawulo esetyenziswa kwintengiselwano, kuquka emva kokuba imbambano ivaliwe.
-
Ukusonjululwa Kwebango. Intengiselwano enebango ngokuqhelelkileyo idla ngokusonjululwa yiNkxaso ye-Paxful ngokusa ii-Digital Assets ezinenbango kuMthengi okanye Umthengisi wentengiselwano enebango yakuba inkqubo yokusombulula ibango igqityiwe.
Apha ngephantsi kukho iimeko ezikhethiweyo zokukunikezela ngendlela zokuba i-Paxful ingayisombulula njani intengiselwano enebango. Olu alumelwe lujongwe njengoluhlu olupheleleyo. Isisombululo salo naliphi ibango siya kuba nefuthe kwizinto ezithile zebango kunye nobungqina obunikezelwe ngabasebenzisi.
Inkxaso ye-Paxful inokulisombulula ibango ngakwicala loMthengi, xa ubuncinane enye yezi mfuno zilandelayo zifikelelwa:
- Umthengi wenze intlawulo ngokwemiyalelo yokuqala enikezelwe nguMthengisi ngokuhambelana nexabiso lentengiselwano kwaye uMthengi unike ubungqina obaneleyo bokuba intlawulo yenziwe ngokwale miyalelo. Kukwaphula esi Sivumelwano ukuba uMthengisi angafuni ukugqiba intengiselwano xa uMthengi eyonelisile yonke imimiselo kunye nemiqathango njengoko zibekiwe ngexesha uMthengi amkela ngalo kwaye ehlawula intengiselwano.
- Umthengisi akasaphenduli kwaye akakhange anike mpendulo yaneleyo ngexesha eliceliweyo yiNkxaso ye-Paxful.
- Intlawulo yenziwa kwiqela lesithathu kwintengiselwano okanye intlawulo yenziwa kwiakhawunti yentlawulo engabhaliswanga egameni loMthengisi.
Inkxaso ye-Paxful inokulisombulula ibango ngakwicala loMthengisi, xa ubuncinane enye yezi mfuno zilandelayo zifikelelwa:
- Umthengi akakabhatali, ayiphelelanga intlawulo yakhe okanye akakhange ahlawule ngokwemiyalelo yokuqala enikezelwe nguMthengisi ngokuhambelana nexabiso lentengiselwano.
- Intlawulo eyenziwe nguMthengi ibanjiwe, inqunyanyisiwe, ifriziwe okanye imisiwe ngumboneleli wentlawulo okanye iprosesa. Oku kubandakanya iimeko apho uMthengi ebuyisele imali emva okanye ephikisa intlawulo kwibhanki yakhe okanye umkhuphi wekhadi lokuhlawula.
- Umthengi akasaphenduli kwaye akakhange anike mpendulo yaneleyo ngexesha elibekiweyo lokucela inkxaso ye-Paxful.
- Intlawulo yenziwa liqela lesithathu kwintengiselwano okanye intlawulo yenziwa kwiakhawunti yentlawulo engabhaliswanga egameni loMthengi.
Ukuba uMthengi okanye uMthengisi wentengiselwano ekuphikiswana ngayo unikezela ngeenkcukacha zobuqhetseba okanye amaxwebhu obuqhetseba okanye wenza amabango obuxoki okanye ngenye indlela asebenzise amaqhinga akhohlisayo, ibango linokusonjululwa ngoko nangoko ngokuchasene nomsebenzisi onjalo kwaye iakhawunti yomsebenzisi inokumiswa kwangoko okanye inqunyanyiswe ngokokubona kweNkxaso ye-Paxful.
Kwezinye iimeko apho kungekho qela lizifikelelayo iimfaneleko okanye ngezinye iindlela akucaci okanye akunakwenzeka ukumisela ukuba leliphi iqela elizifikeleleyo iimfuno, zenkqubo yokusombulula ibango ngokukodwa nangokubona kwe-Paxful, i-Paxful ingathatha isigqibo sokusombulula ibango ngokohlula ii-Digital Assets ngokuxhomekeke kwibango phakathi koMthengi kunye noMthengisi ngokulinganayo okanye ngokungalinganiyo.
-
Isibheno. Ukuba ukholelwa ukuba i-Paxful isombulule ibango ngendlela engangqinelani nesi Sivumelwano, unelungelo lokucela isibheno. Ukucela isibheno, kufuneka usazise ngokukhawuleza ngembalelwano ngokunxibelelana nenkxaso yabathengi be-Paxful kungadlulanga iintsuku ezili-10 zekhalenda emva kwesaziso sesigqibo seNkxaso ye-Paxful sisiwe kuwe kwaye usinike iinkcukacha ezaneleyo kunye nobungqina obuxhasa imeko yakho yesicelo. Isibheno sakho kufuneka sichaze ngqo into ekwenza ukholelwe ukuba i-Paxful isombulule ngokungachanekanga ibango ngokwemimiselo yesi Sivumelwano kwaye unike ubungqina beso sigqibo singachanekanga.
Nceda ukhumbule ukuba ngexesha lenkqubo yebango okanye ngokubanzi ngalo naliphi na ixesha xa usebenzisa iiSevisi zethu, unyanzelekile ukuba uthethe kakuhle uze ube nembeko kwabanye abasebenzisi kunye Nabaxhasi be-Paxful.Jonga ngokubanzi, "Icandelo 13-Ukusetyenziswa okungavumelekanga".
- Ekugqibeleni. Uyasivuma kwaye uyavuma ukuba isigqibo se Paxful ngokubhekisele kwibango siqinisekile, sisokugqibela kwaye siyabophelela njengoko kuchaziwe kwesi Sivumelwano. I-Paxful ayiyi kuba naxanduva kuMthengi okanye uMthengisi ngokunxulumene nezigqibo zayo.
-
IINTLAWULO ZOKUSEBENZISA IISEVISI ZE-PAXFUL
- Ukwenza iWalethi kusimahla. I-Paxful iyahlawulisa nge-Sevisi, iintlawulo ezifanelekileyo ziyakuboniswa ngaphambi kokusebenzisa nayiphi na i-Sevisi apho kusebenza khona intlawulo. Bona “Indleko ze-Paxful ” ngeenkcukacha ezithe kratya. Iindleko zethu zinokutshintsha kwaye i-Paxful inelungelo lokuhlengahlengisa amaxabiso kunye neendleko nangaliphi na ixesha.
-
AKUKHO LUNGELO LOKURHOXISA IISEVISI OKANYE IINDLEKO ZABEMBI
- Ukuba usebenzisa i-Sevisi apho intlawulo isebenza khona, okanye uqala intengiselwano enendleko zabembi ngeeSevisi, awuyi kufanelekela imbuyekezo okanye ukubuyiselwa imali xa uqinisekisile ukuba unqwenela ukuqhubeka neSevisi okanye intengiselwano.
-
UKUNGAQHUBEKI KWEESEVISI
- Singakwazi, ngokubona kwethu kwaye ngaphandle kweendleko kuwe, kunye okanye ngaphandle kwesaziso sangaphambili nangaliphi na ixesha, siguqule okanye siyekise, okwethutyana okanye ngokusisigxina, naliphi na icandelo leeSevisi zethu.
-
UKUNQUNYANYISWA OKANYE UKUPHELISWA KWEESEVISI KUNYE NEAKHAWUNTI; UKUNQANDA UKUFIKELELA KWIWALETHI YAKHO
- Ngokubona kwethu ngokupheleleyo nangokugqibeleleyo, kwangoko nangaphandle kwesaziso sangaphambili: (a) Sinqumamise, sithintele, okanye siphelise ukufikelela kwakho nakweziphi okanye kuzo zonke iiSevisi (kuquka ukunciphisa ukufikelela kwiwalethi yakho), kwaye/okanye (b) Sicime iakhawunti yakho ukuba: (i) kufuneka senze njalo ngenxa yomthetho osebenzayo, isamani ebambekayo yobuso, umyalelo wenkundla, okanye umyalelo obophelelayo wegunya likarhulumente; (ii) sikrokrela ukuba wenze okanye ungenza okuchasene nesi Sivumelwano; (iii) ukusetyenziswa kweakhawunti yakho kuxhomekeke kuso nasiphi na isimangalo esilindileyo, uphando, okanye inkqubo karhulumente kunye / okanye sibona umngcipheko ophezulu wokungathobeli umthetho olawulayo onxulumene nokusebenza kweakhawunti yakho, (iv) abalingane bethu besevisi abakwazi ukuxhasa ukusebenzisa kwakho; (v) uthatha nawaphi na amanyathelo esiwabona njengokuthintela ulawulo kunye neenkqubo zethu okanye (vi) sicinga ukuba kubalulekile ukwenza njalo ukukhusela thina, abasebenzisi bethu, kubandakanya wena, okanye abasebenzi bethu kwingozi okanye kwilahleko. Ukuba sisebenzisa amalungelo ethu ukukhawulela okanye ukwala ukufikelela kwakho kwiiSEvisi, asizukuba noxanduva lazo naziphi na iziphumo zokwala kwethu ukukunika ukufikelela kwiiSevisi, kuquka nakuphi na ukulibaziseka, ukonakala okanye ukuphazamiseka onokuthi ukufumane ngenxa yoko.
- Ukuba sinqumamisa okanye sivala iakhawunti yakho, siyekise ukusebenzisa kwakho ii-Sevisi nangasiphi na isizathu, okanye ukunciphisa ukufikelela kwi walethi yakho, siza kuzama ukukunika isaziso sezenzo zethu ngaphandle kokuba umyalelo wenkundla okanye enye inkqubo yomthetho iyasithintela ukuba sikunike eso saziso. UYAVUMA UKUBA ISIGQIBO SETHU SOKUBA SITHABATHE AMANYATHELO ATHILE, KUQUKA UKUNCIPHISA UKUFUKIKELELA, UKUNQUMAMISA, OKANYE UKUVALA IAKHAWUNTI YAKHO OKANYE IWALETHI, INGASEKELWA KWINKQUBO EYIMFIHLO EBALULEKILEYO KULAWULO LWETHU LOMNGCIPHEKO KUNYE NEE-PROTOKOLI ZOKHUSELEKO. UYAVUMELANA NOKUBA I-PAXFUL AYIKHO PHANTSI KO XANDUXA LOKUCHAZA IINKCUKACHA ZOLAWULO LOMNGCIPHEKO KUNYE NEENKQUBO ZOKHUSELEKO KUWE. Kwimeko apho sinqumamisa iakhawunti yakho okanye ukufikelela kwiWalethi yakho, siyakususa ukunqunyanyiswa ngokukhawuleza nje ukuba izizathu zokunqunyanyiswa zingasekho, nangona kunjalo asina sinyanzeliso sokukwazisa ukuba unqunyanyiso luya kususwa nini (ukuba kuya kuze kwenzeke).
- Ukuba ubambe ii-Digital Assets kwiWalethi yakho yakwa-Paxful kwaye akukho ntshukumo kwiakhawunti yakho kangangexesha elibekiweyo ngumthetho osebenzayo, kungafuneka ukuba senze ingxelo yezo Digital Assets ezisele kwiakhawunti yakho njengepropathi engabangwayo ngokungqinelana nemithetho yepropathi elahliweyo kunye nemithetho ye-escheat. Ukuba uyasilela ukuphendula kuso nasiphi na isaziso kungaphelanga iintsuku ezisixhenxe (7) zomsebenzi usifumene, okanye njengoko kufunwa njalo ngumthetho, kungafuneka sihambise naziphi na ii-Digital Assets kulawulo olufanelekileyo njengepropathi engabangwayo. Sinelungelo lokutsala intlawulo yokungasebenzisi okanye ezinye iindleko zolawulo kwii-Digital Assets ezingabangwayo njengoko kuvunyelwe ngumthetho osebenzayo.
-
IINDLELA ZOKUSBENZISA EZITHINTELWEYO
- Xa ufikelela okanye usebenzisa iiSevisi, uyavuma ukuba uya kuzisebenzisa iiSevisi ngokuhambelana nemimiselo nemiqathango ekwesi Sivumelwano (kuquka iPolisi Yabucala) kwaye ungenzi nasiphi na isenzo esingekho mthethweni, kwaye unoxanduva lokuziphatha ngelixa usebenzisa iiSevisi zethu. Ngaphandle kokunciphisa umda koku kungentla, uyavuma ukuba awuyi:
- kusebenzisa iiSevisi zethu nangayiphi na indlela enokuthintela, iphazamise, ichaphazele kakubi okanye ithintele abanye abasebenzisi ekonwabeleli iiSevisi zethu ngokupheleleyo, okanye enokonakalisa, yenze kungasebenzi, ithwalise umthwalo ongaphezulu okanye iphazamise ukusebenza kweeSevisi zethu nangayiphi na indlela;
- kwenza nayiphi na into enokwaphula, okanye incedise ekwaphuleni nawuphi na umthetho, umthetho ubhaliweyo, okanye imimiselo, iinkqubo zezohlwayo ezilawulwa kumazwe apho siqhuba khona ishishini okanye imisebenzi, okanye enokubandakanya ingeniso yayo nayiphi na into engekho mthethweni; ukushicilela, usasaze okanye uhambise nayiphi na into okanye iinkcukacha ezingekho semthethweni;
- kuphazamisa ukufikelela okanye ukusebenzisa naziphi na iiSevisi zethu ngomnye umsebenzisi; ungcolise igama, uxhaphaze, uphange, udlakathelise, unukuneze, ugrogrise okanye waphule kwaye unyhashe amalungelo asemthethweni (njengamalungelo abucala, ukwazisa kunye nepropathi enomgangatho ophezulu ngokuqonda kodwa kungaphelanga apho) abo basebenzisi; uququzele, ugrogrise, ukhuthaze, okanye ukhuthaze intiyo, ukunganyamezelani ngokobuhlanga, okanye izenzo zobundlobongela kwabanye; ukhuphele okanye uqokelele iinkcukacha malunga nabanye abasebenzisi kwiWebhusayithi yethu;
- kukwenza nayiphi na into enobuqhetseba, enokungcolisa okanye enokubangela nawuphi na umonakalo kwi-Paxful okanye kubasebenzisi bethu; okanye unikezele ngeenkcukacha zobuxoki, ezingachanekanga, ezikhohlisayo okanye ezilahlekisayo kwi-Paxful okanye komnye umsebenzisi ngokunxulumene neeSevisi zethu okanye njengoko kubonelelwe ngenye indlela okanye kuceliwe ngokuhambelana nesi Sivumelwano;
- kuzisa naziphi na iivayirasi kwiiSevisi, iTrojan, ii-worms, iibhombu zokutshabalalisa okanye enye into enobungozi; usebenzise i-robot, i-spider, i-crawler, iscraper okanye ezinye indlela ezisebenzisa izixhobo ezizenzekelayo okanye indawo yokungena engabonelelwanga sithi ukungena kwiiSevisi zethu okanye ekufumana idatha; ukuzama ukuthintela naziphi na iindlela zokufiltha ikhontenti esizisebenzisayo, okanye uzame ukufikelela kuyo nayiphi na isevisi okanye indawo yeeSevisi zethu ongagunyaziswanga ukufikelela kuyo; okanye ukubeka iintengiso naphi na kwiPlatfomu ye-Paxful eziya kuthi ziququzelele ukuthenga okanye ukuthengisa ii-Digital Assets ngaphandle kweeSevisi ze-Paxful.
- kukwenza intengiselwano ebandakanya izinto ezaphula okanye eziphula naliphi na ilungelo lokushicilela, uphawu-lwentengiso, ilungelo lokwazisa uluntu okanye ukuba nemfihlo okanye naliphi na elinye ilungelo lobunini phantsi komthetho, okanye ezinye izinto ezinelayisensi ngaphandle kwemvume efanelekileyo evela kumnini wamalungelo, ukusetyenziswa kwepropathi enomgangatho ophezulu ngokuqonda, igama, okanye i-logo, kuquka ukusetyenziswa kwamaphawu esevisi ze-Paxful okanye urhwebo, ngaphandle kwemvume yangaphambili ebhaliweyo evela kuthi okanye indlela ethi yonakalise i-Paxful okanye uphawu lwe-Paxful; nasiphi na isenzo esibonisa ukuxhaswa okungeyonyani yi-Paxful okanye imanyano; okanye wenze iinkqubo ze compyutha zamaqela etithathu ezinxibelelana neeSevisi zethu ngaphandle kwemvume yethu ebhaliweyo kwangaphambili; okanye
- ukhuthaze okanye ukhokele nawuphina amaqela esithathu ukuba abandakanyeke kuzo naziphi na izinto ezingavumelekanga phantsi kwe Candelo le-13.
-
AMALUNGELO OBUNINI BEMVELISO
- Sikunika ilayisensi elinganiselweyo, engakhethekanga, engenakutshintshelwa komnye umntu, ngokuxhomekeke kwimimiselo nemiqathango ekwesi Sivumelwano, ukufikelela nokusebenzisa iiSevisi, iWebhusayithi, kunye nekhontenti enxulumene nayo, izixhobo kunye nenkcazelo (ngokukonke, "iKhontenti") kuphela ngenjongo evunyelwe yi-Paxful kumaxesha ngamaxesha. Nakuphi ukusetyenziswa kweWebhusayithi okanye iKhontenti ngenye indlela akuvumelekanga kwaye onke amalungelo, isihloko, kunye nomdla kwii Sevisi, iWebhusayithi okanye iKhontenti ngokukhethekileyo yipropathi ye-Paxful. Uyavuma ukuba awuyi kukopa, ushicilele, uhambise, uthengise, ulayisenise, ukubuyisela usebenzise inkqubo yokubuyisela umva ikhowudi nee-aplikeyshini, uguqule, upapashe, okanye uthathe inxaxheba kugqithiso okanye kwintengiso, wenze imisebenzi ephuma kuyo, okanye nangayiphi na indlela uxhaphaze nayiphi na iKhontenti, ngokupheleleyo okanye ngokuyinxalenye ngaphandle kwemvume ebhaliweyo yangaphambili ye-Paxful. Awumele ukope, ulinganise okanye usebenzise nawaphi na amaphawu orhwebo ka-Paxful, amaphawu abhalisiweyo, iilogo okanye nayiphi na ipropathi eyilwe ngabasebenzi bakwa-Paxful ngaphandle kwemvume ebhaliweyo ye-Paxful.
- Nangona sizimisele ukubonelela ngenkcazelo echanekileyo nesexesheni kwiWebhusayithi ye-Paxful, iWebhusayithi yethu (kuquka, ngaphandle kokusikelwa umda, iKhontenti) isenokungasoloko ichanekile ngokupheleleyo, iphelele okanye ibe yeyangoku kwaye ingaquka ukungachaneki kokwenziwa okanye iimpazamo zokutayipa. Kwinzame zokuqhubeka nokukunikezela ngenkcazelo epheleleyo nechanekileyo kangangoko, inkcazelo inokutshintshwa okanye ihlaziywe kumaxesha ngamaxesha ngaphandle kwesaziso, kuquka ngaphandle kokusikelwa umda, inkcazelo malunga neepolisi, iimveliso kunye neeSevisi zethu. Ngenxa yoko, kuya kufuneka uqinisekise yonke iinkcazelo ngaphambi kokuthembela kuyo, kwaye zonke izigqibo ezisekelwe kwinkcazelo equlathwe kwiWebhusayithi ye-Paxful luxanduva lwakho kuphela kwaye asisayi kuba netyala ngenxa yokwenziwa kwezi zigqibo. Inkcazelo enikelwa ngamaqela esithathu yeyokudlulisela ulwazi kuphela kwaye i-Paxful ayimeli okanye iqinisekise ukuchaneka kwayo. Iilinki uziya kumaqela esithathu (kuquka ngaphandle kokusikela umda, iiwebhusayithi) zinokubonelelwa ngokulula kodwa azilawulwa sithi. Uyavuma kwaye uvumelana ukuba asinaxanduva lwalo naluphi na uhlobo lwenkcazelo, ikhontenti, okanye iiSevisi eziqulathwe nakweziphi na izinto zamaqela esithathu okanye nakweziphi na iisayithi zamaqela esithathu ezifikeleleka okanye ezidityaniswe neWebhusayithi ye-Paxful.
-
UKUNIKA INGXELO NEZINTO EZIFAKWA NGABASEBENZISI
- I-Paxful ihlala ifuna ukuphucula ii-Sevisi zayo kunye neWebhusayithi. Ukuba uneembono okanye iingcebiso ngokubhekisele kuphuculo okanye ukongezwa kweeSevisi ze-Paxful okanye kwiWebhusayithi, i-Paxful ingathanda ukuziva; nangona kunjalo, nakuphi na ukungeniswa kuya kuxhomekeka kwimimiselo nemiqathango ekwesi Sivumelwano.
- Ngaphandle kwayo nayiphi na imeko xa kuye kwakho ukutyhilwa kwayo nayiphi ingcebiso okanye uluvo okanye kwayo nayiphi into enxulumene no-Paxful okanye nayiphi na inkampani yayo, abazali okanye iinkampani ezinxulumene nayo, okanye naliphi na igosa labo, abalawuli, abaphathi, amalungu, abanini bezabelo, abasebenzi kunye neearhente, okanye naziphi indlalifa zabo, abangena ezihlangwini zabo, abameli babo nabamiselweyo (ngamnye “enguMntu wakwa-Paxful” nangokudibeneyo, “aBantu bakwa-Paxful”) baya kuba phantsi kwayo nayiphi imbopheleleko yobumfihlo okanye ukulindelwa kwembuyekezo.
- Ngokufaka umbono okanye ingxelo okanye nayiphi na into enxulumeneyo, oko kuya kuba phantsi kwamalungelo epropathi omsebenzi ("Umsebenzi") kwi-Paxful okanye nakweliphi na Iqela le-Paxful; unika i-Paxful, ngokubhekisele kulo Msebenzi ungenisiweyo ilayisensi yengeniso yasimahla engakhethiyo, engapheliyo, yehlabathi lonke yokusebenzisa yonke ikhontenti yalo mibono kunye nengxelo, nokwenza nantoni na. Ngapha koko, urhoxisa nawaphi na amalungelo okuziphatha kangangoko kuvunyelweyo phantsi komthetho wase-United States ongathi ube nawo Kumsebenzi kwaye uyayimela kwaye ugunyazisa kwiqela le-Paxful ukuba uMsebenzi ngumsbenzi wakho wokuqala, nokuba akukho namnye umntu onamalungelo kulo Msebenzi kwaye onke aMaqela e-Paxful akhululekile kuwo nawuphi na umrhumo wokusebenzisa lo Msebenzi kwaye asebenzise imathiriyeli enxulumene noko ukuba anqwenela njalo, njengoko kubonelelwe okanye kuguquliwe lilo naliphi na Iqela le-Paxful, ngaphandle kokufumana imvume okanye ilayisensi kulo naliphi na iqela lesithathu.
- Uyamkela kwakhona ukuba i-Paxful inokuphinda inike ilayisensi kuwo nawaphi na Amaqela e-Paxful ukuba asebenzise nangayiphi na indlela uMsebenzi kunye nezinto ozingenisileyo.
- Sinelungelo lokususa nayiphi na into oyithumelayo kwiWebhusayithi, ngokokubona kwethu, ngaphandle kwesilumkiso okanye izizathu.
-
INDLELA YOKUQHAGAMSHELANA NATHI
Sicebisa ukuba undwendwele Iphepha lethu Lemibuzo Ebuzwa Rhoqo ngaphambi kokunxibelelana nathi. Kwimeko apho phepha lethu Lemibuzo Ebuzwa Rhoqo lingenazo iinkcukacha ozifunayo, i-Paxful inikezela ngenkxaso ye-24/7. Ungaqhagamshelana nathi ngewijethi yethu yenkxaso ebekwe kwiphepha Lemibuzo Ebuzwa Rhoqo.
-
IIMEKO EZINGENAKUPHEPHEKA
- Asiyi kuba netyala ngenxa yokulibaziseka, ukusilela ekusebenzeni okanye ngokuphazamiseka kweeSevisi okubangelwe ngqo okanye ngokungangqalanga zizo naziphi na izenzo okanye imeko engaphaya kwamandla ethu, kuquka kodwa kungaphelelanga, ekungazinzini kwamaxabiso, nakuphi na ukulibaziseka okanye ukusilela ngenxa yaso nasiphi na isenzo seNdalo, isenzo soluntu okanye samagunya omkhosi, isenzo sabanqolobi, ukuphazamiseka eluntwini, imfazwe, ugwayimbo okanye enye imbambano yabasebenzi, umlilo, ukuphazamiseka kunxibelelwano okanye iisevisi ze-Intanethi okanye iisevisi zonikezelo lwenethiwekhi, ukusilela kwezixhobo kunye / okanye isoftware, enye intlekele okanye nasiphi na isiganeko esingaphaya kolawulo lwethu olusengqiqweni kwaye asiyi kuchaphazela ukunyaniseka nokunyanzeliswa kwawo nawaphi na amalungiselelo aseleyo.
-
UHLOBO LWESIVUMELWANO
- Esi Sivumelwano senza sonke isivumelwano phakathi kwakho ne-Paxful ngokubhekisele kumbandela ophantsi kwemimiselo nemiqathango yesi Sivumelwano kwaye esi Sivumelwano sirhoxisa kwaye sithathe indawo yokuqonda ngaphambili kunye nezivumelwano phakathi kwakho ne-Paxful malunga naloo mcimbi. Awunakunikezela nawaphi na amalungelo akho okanye uxanduva phantsi kwesi Sivumelwano ngaphandle kwemvume ebhaliweyo ngaphambili.


c: text/html

text:
Sithengisa eAsia, eMbindi Mpuma, eMzantsi Melika, eYurophu, eAfrika, njl.
Hlala uhlola ngaphakathi kwemveliso;
Ukuhlolwa kokugqibela rhoqo ngaphambi kokuthunyelwa;
Iintlobo zezincedisi zempahla ezinje ngeeziphu kunye nezilayida, intambo yokuthunga, ihuku kunye netheyiphu yeluphu, intambo elastiki, intambo yokutsala, njl.
Sinikezela ngomgangatho olungileyo, inkonzo elungileyo, ixabiso elikhuphisanayo, iimveliso ezifanelekileyo.
IMigaqo yoHambiso eyaMkelweyo: FOB, C&F, CIF, EXW.
Imali eyamkelekileyo yeNtlawulo: USD, EUR, RMB;
Uhlobo lweNtlawulo olwamkelweyo: T/T, L/C, Etc.

robotstxt: allowed

filter: keep


text:
Namhlanje siza kwabelana nawe Iiresiphi ezili-10 zePasika, ebesizipapasha ngaphambili, ukuze ube nokuhle Ukudityaniswa ngesandla ukuba ufuna ukulungiselela iiresiphi eziqhelekileyo zeli xesha.
Akukho nto ishiyekileyo ukuba izaliswe ngokupheleleyo Ngeveki yePasika kwaye lo unyaka uzakuba ngowona ungummangaliso. Andazi kuwe, kodwa kuthi ekhaya yayilixesha lokuya eholideyini, ukuya kubona usapho kunye nabahlobo abakude, ukonwabela ixesha lokuphumla nokonwaba nosapho. Ngokuqinisekileyo uninzi lwakho luyonwabele iminyhadala enxibelelene nenkolo, enjengokuhamba kunye nokwabelana namaxesha amnandi kunye nabazalwana bakho kunye nosapho kunye nabahlobo.
Kulo nyaka ayizukubakho yonke loo nto, kodwa ekhitshini akukho mntu unokusimisa okomzuzwana, ke siyakukhuthaza ukuba ulungiselele iindlela zokupheka eziqhelekileyo zeli xesha kwinkampani yabo unabo ekhaya, abadala kunye nabantwana.
Sikushiya iiresiphi ezi-5 ezinetyiwa kunye nezinye ezi-5 ezimnandi kuzo zonke izinto ozithandayo. Siya kukuvuyela ukuba wabelana nathi ngezinye iindlela zokupheka ezivela kwiindawo zakho, okanye ukuba usithumela izimvo okanye iifoto ukuba ulungiselela nayiphi na iiresiphi zethu. Ngokuqinisekileyo ngale ndlela yonke into iyanyamezeleka. Sikwathumela inkuthazo enkulu kuwe #YoMeQuedoEnCasa.
Iiresiphi ezinetyuwa
I-Cod idibana netumato. I-classic phakathi kweklasikhi ye-Ista, enye yeendlela ezilula zokulungiselela ikhowudi.
Iifowuni zeCod. Iresiphi elula kakhulu yokufumana i-cod fritters emnandi.
Cod cannelloni. Enye indlela emnandi yokulungiselela eyona ntlanzi yemveli kule mihla.
Isipinatshi ngeqanda elibhakiweyo. Indlela ekhethekileyo yokulungisa isipinatshi eya kwenza ukuba lonke usapho luyitye ngolonwabo.
Ikhowudi eneembotyi ezibanzi. Enye indlela yokulungiselela ikhowudi. Sebenzisa ubhontshisi bomntwana ukwenza incasa yesi sidlo ithambe.
Iiresiphi ezimnandi
Iidonati eziqhotsiweyo. Iidonuts zobomi bonke, ezo zikagogo ... inyani yokwenyani.
ithowusti yesifrantshi. Inkwenkwezi yokwenyani emakhitshini ngexesha lePasika. Iiresiphi ezi-5 ukonwabela iitorrijas.
Iitshokholethi zamaqanda eIsta. Funda ukuba ungabalungiselela njani nale recipe ukonwabisa abantwana.
Fritters. Yonwabela le mihla ezinye iifriji zomoya ezimnandi ezizaliswe ngecryry cream. Ukukhotha iminwe yakho.
umhlobo. Ukutya okumnandi ngePasika.


text:
Kwezinye izithuba zangaphambili, baya kuba neenkcukacha zokwenziwa ngokwezifiso ezisekelwe kuyo Ubuntu del Respin MiracleOS (MX Linux Distro). Oku, kuba, ngokobuqu, ndithabathekile yi "ubugcisa bokwenza iLinux ngokwezifiso", umzekelo, usebenzisa Conky's.
Ke ngoko, namhlanje nakwixesha elizayo, siza kubonisa iingcebiso eziluncedo phucula kwaye uhombise inkangeleko ebonakalayo yemvume yethu Ulwabiwo lweGNU / Linux, usebenzisa ezahlukeneyo ubuchule kunye nokusetyenziswa ekhoyo.
Kwaye, ngaphambi kokuqala olu luhlu lwezithuba kwi "ubugcisa bokwenza iLinux ngokwezifiso", umzekelo, usebenzisa Conky's, sincoma ukuhlola oku kulandelayo imixholo enxulumeneyo, ekupheleni kokufunda le post namhlanje:
Index
Ubugcisa bokwenza ngokwezifiso i-GNU/Linux usebenzisa iConkys
Uzisebenzisa njani iiConkys ukuphucula ubugcisa bethu bokwenza ngokwezifiso i-GNU/Linux?
Ngaphambi kokuba uqale, qaphela ukuba, kukho ezinye iiConky ezinokuthi zingasebenzi kwiDistros yethu, ngenxa yezizathu ezininzi. Phakathi kwezo sinokuzikhankanya zezi zilandelayo:
- Basebenzisa iipakethe zesoftware esingazifakanga.
- Baphumeza imiyalelo engahambelaniyo noSabelo lwethu.
- Ziphuhliswa ngoguqulelo olwahlukileyo lolwimi lweprogram yesiLua kunolo luphathwayo.
1 nyathelo
Ukucinga ukuba, sele siyifakile Conky okanye Conky Manager malunga neyethu Ukuhanjiswa kwe-GNU/Linux, inyathelo lethu lokuqala elisengqiqweni kukufumana iConky efanelekileyo yedesktop yethu. Ukwenza oku, sinokusebenzisa i-injini yokukhangela ye-Intanethi, kodwa kukho ezininzi ezinomdla kakhulu kwaye ziluncedo kwiiwebhusayithi ze Ukubeka y Ubugcisa beDebian. Kwisifundo sethu sanamhlanje, sikhethe kwaye sakhuphela enye kwiwebhusayithi yesibini ekhankanywe, ebizwa Conky Harfo.
2 nyathelo
Nje ukuba ifayile ehambelanayo (conky_harfo_by_etlesteam_da4z1gc.7z), siqhubela phambili ukuyinciphisa. Emva koko, siqamba ngokutsha ngokuthanda kwethu i ifolda (conky_harfo_by_etlesteam_da4z1gc) ifunyenwe, kwaye siyincamathelisa ngaphakathi kwethu incwadi efihliweyo .conky, ebekwe kwi ifolda yasekhaya yomsebenzisi wethu.
3 nyathelo
Sibaleka Manager Conky, sihlaziya uluhlu lweConkys kunye ne Fumana imixholo emitsha iqhosha, ebekwe phezulu, kwaye ke xa uyikhangela kwaye uyibonisa kuluhlu lweeConkys ezifakiweyo, siyenza isebenze ngokumakisha iqhosha layo elithi Vula, ukuyibona iyasebenza kwaye ibonise ngokutyibilikayo kwiDesktop.
4 nyathelo
Ukuba yonke into ihambe kakuhle, sifikelele esiphelweni. Ngaphandle kokuba, sifuna ukwenza ngokwezifiso okufanayo. Kwaye kule nto, sinokusebenzisa i Hlela iqhosha leWidget ngomzobo okanye i Hlela iqhosha lefayile yokubhaliweyo. Kwimeko yethu, sitshintsha uhlobo lokungafihli, indawo kwiDesktop, useto lwenethiwekhi, kunye nemibala engagqibekanga; a I-Orenji kunye neMagenta, ukuze idibanise kunye nezinye Ubuntu esekwe ngokwezifiso.
Njengoko kubonisiwe ngezantsi:
Ngakumbi ulwazi oluhlaziyiweyo malunga neConky Manager La makhonkco alandelayo anokuphononongwa:
Ngexesha kwelinye yesibini nelandelayo isavenge siza kuphanda kwi ukuphatha iifayile zoqwalaselo, iiparamitha zayo, amaxabiso kunye nemiyalelo.
Isishwankathelo
Ngamafutshane, lungisa wethu iinkqubo zokusebenza ezisimahla nezivulekileyo, kungekuphela nje ngeenjongo zokuzonwabisa, kodwa ukusebenza, kunokuba kakhulu Kulula kwaye kumnandi, usebenzisa ezahlukeneyo ubuchule kunye nokusetyenziswa ekhoyo, njenge Conky's. Ke, ndiyathemba ukuba le post imalunga ne "ubugcisa bokwenza iLinux ngokwezifiso" ibe kukuthandwa nokusebenziseka kwabaninzi.
Ukuba uwuthandile umxholo, shiya uluvo lwakho kwaye wabelane ngalo nabanye. Kwaye khumbula, ndwendwela ekuqaleni kwethu «webhsayithi», ukongeza kwijelo elisemthethweni le yocingo ngeendaba ezininzi, izifundo kunye nohlaziyo lweLinux. eNtshona iqela, ukuze ufumane inkcazelo engakumbi ngesihloko sanamhlanje.


text:
Ikhekhe elidumileyo lamahlathi amnyama yekeyiki eqhelekileyo yaseJamani. Ibizwa njalo kuba ukongeza ekugutyungelweni kwitrektri yetshokholethi, ikwanjalo Ihonjiswe ngeziqhamo eziqhelekileyo zeHlathi eliMnyama, njengamacherry okanye amanye amaqunube. Ngokuqinisekileyo unomhla wokuzalwa wokubhiyozela eli hlobo. Yenza ihlathi elimnyama elihle ulibeke efrijini ukuze ubande kulo.
Izithako: Ku ikeyiki yetshokholeyithi: 200 gr. yecocoa powder, i-150 g yeswekile, i-200 gr. Ngomgubo
Amaqanda ama-4, i-150 gr. ibhotolo, iipuniwe ezi-3 zokhilimu, imvulophu eyi-1 yegwele. Ukuzaliswa nokuhonjiswa: 1 l. yokhrimu, iswekile yokubhabha, ii-gelatin sheets ezine, iitsheri, i-4 gr. itshokolethi nokwaleka. Ulwelo lokufumana ikhekhe linxile (isiraphu, i-cherry liqueur, ubisi wetshokholethi ...)
Ukulungiselela: Siqala ngokuxuba umgubo kunye necocoa kunye negwele. Ngoku sibetha amaqanda ngeswekile ngeentonga. Emva koko yongeza ibhotolo, ukhilimu kunye nebranti kunye nokudibanisa. Kufuneka sixovule le cream kuphela ngomxube womgubo kunye necocoa. Siyigalela kumbumba ojikeleziweyo ogcotyiweyo kwaye ugcobe kwaye usibeke kwihovini eshushu ngaphambili kwi-175 degrees de kube ikhekhe inyuke kwaye iphekwe, malunga neyure e-1. Xa kubanda siyisika ibe ziidiski ezintathu.
Ukwenza ukhilimu wokugcwalisa sihlanganisa ukhilimu obanda kakhulu kunye noshukela, sigcina malunga ne-50 ml. ukunyibilika i-gelatin. Ukwenza oku sifudumeza ikhrimu kwaye sinyibilikise ii-gelatin sheet ezinamanzi emanzini abandayo kwaye acinywe kakuhle. Emva koko sidibanisa i-cream cream kunye ne-gelatin cream. Sayiyeka yaphumla efrijini.
Senza iiseyilethi zetshokholethi ngokusasaza ngokusulungekileyo itshokholethi enyibilikiweyo kwiphepha elinamafutha. Xa kunzima, sisusa iphepha kwaye silophule kwiiflakes ezincinci.
Ukuqhwitha ukhilimu, sigcwalisa iidiski zesiponji ngekhilimu ebethiweyo kunye neetsheri ezimbalwa ezinqunqiweyo. Ikhekhe linokunxila ngesiraphu enevumba le-cherry okanye ngobisi lweetshokholethi. I-albhamu yokugqibela sihombisa ngekrimu, iziqwenga ze-icing kunye ne-shavings ye-chocolate.
Umfanekiso: Tusrecetas


text:
Abadlali / iinkcukacha zomsebenzi
Kyoshi Sugita
Wazalelwa eTokyo ngo-1977.Umlawuli wefilimu. Ngo-2011, umboniso bhanyabhanya wokuqala othi "Ingoma endiyikhumbulayo" yaboniswa kuMnyhadala weFilimu waMazwe ngaMazwe waseTokyo, kwaye kunyaka olandelayo yaqala ukubonakala kwiithiyetha.Ifilimu yesibini, "Hikari no Uta," yaboniswa kwi-2017 Tokyo International Film Festival kunye ne-2018 All State International Film Festival, kwaye iya kukhutshwa kwiithiyetha kwi-2019. Ngo-2021, ifilimu yakhe yesithathu, "Haruhara-san no Uta," yaphumelela iGrand Prix, iMbasa yeActor, kunye neMbasa yaBathameli kuMnyhadala weFilimu waMazwe ngaMazwe waseMarseille, kwaye emva koko wanyulwa kwiminyhadala yefilimu kwihlabathi liphela, kubandakanya iSaint-Sebastian International. Umnyhadala weFilimu kunye noMnyhadala weFilimu waseNew York. , Ikhutshwe kwiithiyetha ngo-2022.Ukongeza, wapapasha iinoveli "Kawa no Koibito" kunye "Nengoma enye" (epapashwe kwiphephancwadi "Subaru"), kwaye wayengumfoti wengoma yesine ethi "Uta Long Long Short Song Long" (Raidorisha) yimbongi. Koichi Masuno.Uqhuba uluhlu olubanzi lwemisebenzi, njengokuthatha inxaxheba njenge.Kwiklasi yefilimu yabantwana, waxhasa umlawuli u-Atsuhiko Suwa ngo-2010 e-Kanazawa, kwaye ngo-2019, wathatha inxaxheba kwiKlasi yeFilimu yabaselula ye-TIFF kuMnyhadala weFilimu waMazwe ngaMazwe waseTokyo njengomhlohli okhethekileyo.
Etsuko Dohi
Ummeli weCinemonde, omele uMlawuli weKlasi yeFilimu yaBantwana®.Uxanduva lokukhuthaza imisebenzi efana neLeos Carax kunye no-Abbas Kiarostami kwi-Euro Space. Ngo-2004 Kuveliswe "iKlasi yeFilimu yaBantwana" eKanazawa. Kwi-2013, isiseko "seKlasi yeMovie yaBantwana" yafuduselwa eTokyo kwaye imisebenzi yandiswa kwilizwe lonke. Ukususela kwi-2017, uye wathatha inxaxheba kwiprojekthi yemfundo yefilimu yamazwe ngamazwe yaseFransi "Ifilimu, ulutsha oluneminyaka eyi-100 ubudala".Ukusukela kwangaloo nyaka, wacwangcisa kwaye wasebenzisa "iKlasi yeFilimu yabaTsha beTIFF" kuMnyhadala weFilimu waMazwe ngaMazwe waseTokyo. Umiselwe njengomlawuli omele "IKlasi yeFilimu yaBantwana", eyabandakanywa ngo-2019. Oko yamkelwa yi-Arhente yeMicimbi yeNkcubeko ngo-2019, ibibambe iiklasi bhanyabhanya zabantwana kwizikolo zamabanga aphantsi nakwizikolo zamabanga aphakamileyo kwilizwe liphela.


text:
2021-05-17
Njengefestile ebalulekileyo yokuvulelwa kwihlabathi, iCanton Fair, eyasekwa ngo-1957, ivula umnyango we-New China kutshintshiselwano lwangaphandle kwaye idlale indima entle ekuvuleni kwe-China kunye nophuhliso loqoqosho nentlalo. million square metres, kunye nezitulo 60645 iyonke kunye nababonisi ngaphezu 25,000 ekhaya nakwamanye amazwe.
Inkampani yethu iphumelele iziqhamo ezigqwesileyo kule seshoni yeCanton Fair, kunye nabathengi abatsha abayi-7 kunye neetoni ezingama-3000 zentengiselwano.


text:
UHaruki Murakami, oyena mbhali udumileyo waseJapan, uchithe amashumi amathathu eminyaka eyila abalinganiswa ababodwa abangenazo iimvakalelo okanye unxibelelwano olunentsingiselo kuluntu, nabafumana ubomi bokwenyani kuphela emva kokungena kwiindawo ezimangalisayo.
Nge-1Q84 yakhe - esele ingumthengisi ogqwesileyo eJapan kwaye ekhoyo ngoLwesibini kweli lizwe - uMurakami wenze umsebenzi wakhe wobugcisa wokwenyani, ofikelela kubalandeli ngelixa esanelisa abagxeki abacele ukusetyenziswa kobuqhetseba kwesimboli kunye nokubhalwa kwehlabathi. umsebenzi wakhe.
I-1Q84 yitomu yamabhongo ephantse ibe yi-1,000 yamaphepha, ixinene kakhulu kwaye ixinene kumfundi oqhelekileyo kwaye ayifane ibe nomtsalane kwabo bangayaziyo intsomi yombhali yangaphambili. Ivulwa ngo-Epreli ka-1984, kunye no-Aomame, umlinganiswa obhinqileyo ophambili, ephuma kwiteksi eyayingakwazi ukuhamba ngenxa yokuxinana kweemoto. Emva kwexesha lentlanganiso, lo mbulali uselula uye wafunda ukuba unokukhwela izinyuko ezikufutshane ukuya kwisikhululo sikaloliwe esingaphantsi komhlaba, nangona umqhubi wakhe emlumkisa ukuba ukuya apho kunokutshintsha indlela azibona ngayo izinto. Izinto azikho ngale ndlela zibonakala ngayo, utshilo.
Ngaphantsi kwezinyuko, i-Aomame (i-Japanese ye-peas eluhlaza) ifumana ihlabathi elitshintshileyo - kungekhona uhlobo lommandla wefantastic, ogcwele isimboli sezilwanyana kunye nomlingo, apho abalandeli bakaMurakami baye baqhelana, kodwa enye apho ukungafani kokuqala. iqondakala ngokulula nangona ibalulekile. U-Aomame ubiza indawo ethi 1Q84 (ngesiJapani, i-Q yi-homonym ye-9, ngokwemithombo yeWebhu).
Kwisahluko esilandelayo, sidibana noTengo, umlinganiswa oyindoda, utitshala wezibalo wexeshana kunye nombhali wentsomi othi, njengo-Aomame, unikwe ukhetho olumkhokelela kwindalo efanayo efanayo ayingenileyo. Ukhetho lwakhe, nangona kunjalo, ayilondawo kodwa lolokuziphatha: Uyacelwa ukuba abhale ngokufihlakeleyo ingcamango yentombazana ekwishumi elivisayo, kodwa yenziwe kakubi, inovella yokhuphiswano loncwadi. Umfazi omncinci ongaqhelekanga, u-dyslexic, uFuka-Eri, ujika ube likhonkco elidibanisayo kwibali lomlinganiswa ngamnye: inkolo yenkolo ebonakala ikhona kuphela kummandla u-Aomame noTengo baye bangena, bafihliwe emva kweendonga ezinkulu.
Njengoko iintsomi zabo zikhula ngokusebenzisa izahluko ezimfutshane ezihambelanayo, aba balinganiswa babini - ababenobuhlobo obufutshane kodwa obukhumbulekayo njengabantwana - badibana nehlelo ngeendlela zabo: I-Tengo ngebali lentombazana, elithetha ngabantu abancinci abanamandla omlingo; kunye no-Aomame ngomsebenzi wakhe wokuba ngumbulali wedoja efuna ukukhusela amaxhoba obundlobongela basekhaya.
Nangona isihloko sencwadi sicebisa ubudlelwane kunye noGeorge Orwell's 1984, iqumrhu le-dystopian apha alikho urhulumente kodwa inkolo yenkolo - isifundo apho u-Murakami ubonise umdla omkhulu ukususela kwi-1995 i-Sarin yokuhlaselwa kwegesi ye-Aum Shinrikyo kwi-subway yaseTokyo. Yayingumxholo womsebenzi wakhe ongeyonyani phantsi komhlaba.
U-Murakami ubhekisela kumsebenzi ka-Orwell kwingxoxo phakathi kukaTengo kunye nomgcini kaFuka-Eri, uNjingalwazi Ebisuno, othi: UGeorge Orwell wazisa uzwilakhe uMzalwana Omkhulu kwinoveli yakhe '1984,' njengoko ndiqinisekile ukuba uyazi. Le ncwadi yayiyimpatho yokomfuziselo ye-Stalinism, kunjalo. Kwaye ukusukela ngoko, igama elithi 'UMzalwana Omkhulu' lisebenze njengomfanekiso wentlalo. … Kodwa ngoku, kunyaka wokwenyani ka-1984, uBhuti omkhulu udume kakhulu kwaye kucace gca. … Endaweni yoko, aba bantu babizwa ngokuba ngabantu abaNcinci beze kwindawo. Ulwahlulo lwamagama olunomdla, awucingi?
Nangona kunjalo, i-1Q84 ayisiyonto yokuphindaphinda ibali lika-Orwell. Endaweni yoko, yingxelo kuluntu lwanamhlanje, ukuthintela uninzi lwesimboli esicacileyo semisebenzi yangaphambili kaMurakami. Ngelixa imifanekiso yezilwanyana yayixhaphakile kwi-Wild Sheep Chase (2002 e-U.S.), ilinganiselwe apha kwibali elifutshane malunga neekati kunye namanye ama-sides. Nangona owona msebenzi ugqwesileyo kaMurakami wangaphambili, iThe Wind-Up Bird Chronicle (1998), yayizele zizizeko zembali kwizahluko ezomileyo ezingongquzulwano lwaseManchuria, le ncwadi igqabhukile imfutshane, njengesifundo se-anthropological kaChekhov ngenkcubeko yemveli, edla kancinci. ngaphezu kwamaphepha amabini. Kwaye ngelixa abanye abafundi befumene isiphelo se-Kafka ku-Shore (2006) ngokukhawuleza kwaye ngaphandle komlingiswa kunye nebali lonke, i-1Q84 isonga ngendlela ehambelanayo.
Kule ncwadi, u-Murakami wenza lula izinto zakhe zobugcisa eziqhelekileyo, esishiya ngamabali afundekayo adibeneyo ahamba ngendlela efanayo, eyonwabisayo. Kubafundi abazimisele ukungena kumdyarho woncwadi kaMurakami, isiphumo siya kuba sisikhunjulwe.
Qhagamshelana noJeremy C. Owens kwi-408-920-5876.
Iguqulelwe nguJay Rubin kunye noPhilip Gabriel
Iqhosha, .50,
944 amaphepha


text:
INumeri
Isahluko 11
Abantu babenjengabakhalazela ububi ezindlebeni zikaYehova. Weva uYehova, wavutha umsindo wakhe, watsha umlilo kaYehova phakathi kwabo, wadla esiphelweni seminquba.
2 Bakhala abantu kuMoses; wathandaza uMoses kuYehova, wadamba umlilo.
3 Wathi igama laloo ndawo yiTabhera: ngokuba watsha umlilo kaYehova phakathi kwabo.
4 Indibandiba ephakathi kwabo yakhanuka ikhanukile; babuya balila oonyana bakaSirayeli, bathi, Ngubanina oya kusinika inyama sidle.
5 Sikhumbula iintlanzi esibe sizidla eYiputa ngelize, kwaneekomkomere, neevatala, neelike, namatswele, nekinofile.
6 Kungoku umphefumlo wethu womile; akukho nento, yile mana yodwa emehlweni ethu.
7 Imana leyo ibinjengeenkozo zekoriyandire; ukubonakala kwayo bekunjengokubonakala kwebhedolaki.
8 Babesithi saa abantu, bayibuthe, bayisile ematyeni, okunye bayingqushe ngezingqusho, bayipheke ngeembiza, benze amaqebengwana ngayo; isongo sayo saye sinjengesongo sesonkana esigalelwe ioli.
9 Ukuhla kombethe eminqubeni ebusuku, ibisithi ihle nayo imana kuyo.
10 Wabeva uMoses abantu belila ngokwemizalwane yabo, elowo emnyango wentente yakhe. Wavutha umsindo kaYehova kunene; kwakubi nasemehlweni kaMoses.
11 Wathi uMoses kuYehova, Yinina ukuba umphathe kakubi, umkhonzi wakho lo? Yini na ukuba ndingababalwa nguwe, usuke uwubeke umthwalo waba bantu bonke phezu kwam?
12 Ndim na obakhawuleyo aba bantu bonke? Ndim na obazeleyo, ukuba uthi kum, Bathwale ngesifuba sakho, njengomondli ethwele umntwana owanyayo, ndibase emhlabeni owawufungela ooyise?
13 Ndoyizuza phi na inyama, ndibanike bonke aba bantu? Ngokuba balila kum, besithi, Sinike inyama sidle.
14 Andinako mna ukubathwala aba bantu ndedwa, ngokuba kunzima oko kum.
15 Ukuba undenjenjalo, sewundibulala kanye, ukuba undibabale; mandingabuboni ububi bam.
16 Wathi uYehova kuMoses, Hlanganisela kumamadoda abe ngamashumi osixhenxe kumadoda amakhulu akwaSirayeli, owaziyo ukuba ngamadoda amakhulu abantu, ababhali babo; uwazise ententeni yokuhlangana, eme khona nawe.
17 Ndiya kuhla, ndithethe nawe khona, ndicaphule kumoya okuwe, ndibeke kuwo, awuthwale nawe umthwalo wabantu aba, ungawuthwali wedwa wena.
18 Yithi ebantwini, Zingcwaliseleni ingomso, nodla inyama; kuba nililile ezindlebeni zikaYehova, nisithi, Ngubani na oya kusinika inyama sidle; ngokuba kwakumnandi kuthi eYiputa. UYehova uya kuninika ke inyama nidle.
19 Aniyi kuyidla mhla mnye, namihla mibini, namihla mihlanu, namihla ilishumi, namihla imashumi mabini;
20 nodla inyanga iphela, ide iphume ngeempumlo zenu, ibe lubhokra kuni; ngenxa enokuba nimcekisile uYehova ophakathi kwenu, nalila phambi kwakhe, nisithi, Saphumelani na eYiputa?
21 Wathi uMoses, Ngumqikela ongamakhulu omathandathu amawaka abantu endiphakathi kwabo; ke uthi wena. Ndiya kubanika inyama, badle inyanga iphela.
22 Impahla emfutshane neenkomo ziya kuxhelelwa bona na, zibalingane? Ziya kuhlanganiselwa bona nazonke iintlanzi zolwandle, zibalingane?
23 Wathi uYehova kuMoses, Isandla sikaYehova sifutshane na? Ngoku uya kubona ukuba ilizwi lam liya kwenzeka, aliyi kwenzeka, kusini na.
24 Waphuma uMoses, wawathetha ebantwini amazwi kaYehova, wawahlanganisa amadoda amashumi osixhenxe kumadoda amakhulu abantu, wawamisa aba sisangqa ententeni.
25 Wehla uYehova ngelifu, wathetha kuye, wacaphula kumoya okuye, wawubeka kumadoda amakhulu angamashumi osixhenxe; kwathi, xa wahlalayo umoya phezu kwawo, aprofeta, akaphinda kodwa.
26 Ke kaloku kwasala amadoda amabini eminqubeni, igama lenye linguElidade, igama leyesibini linguMedade; wahlala umoya phezu kwawo; aba kwababhalwayo wona, kodwa akaphumanga aye ententeni; aprofeta eminqubeni.
27 Kwagidima umfana, waxelela uMoses, wathi, OoElidade noMedade bayaprofeta eminqubeni phaya.
28 Waphendula uYoshuwa unyana kaNun, umlungiseleli kaMoses, wakwabanyuliweyo bakhe, wathi, Nkosi yam, Moses, bathintele.
29 Wathi uMoses kuye, Unekhwele ngenxa yam na? Akwaba bonke abantu bakaYehova babengabaprofeti, waba uYehova ubeke uMoya wakhe kubo!
30 Wabuya uMoses, waya eminqubeni, yena namadoda amakhulu akwaSirayeli.
31 Kwesuka umoya kuYehova, waguqula izagwityi elwandle, wazithi saa eminqubeni, zaba ngangohambo lwemini ngapha, zaba ngangohambo lwemini ngapha, zajikeleza iminquba; zangangeekubhite zombini, ukuphakama phezu komhlaba.
32 Besuka ke abantu yonke loo mini, bonke ubusuku, yonke imini yengomso, bazibutha izagwityi. Owabutha kancinane wabutha iihomere ezilishumi; bamana ukuzaneka, bajikelezisa eminqubeni.
33 Yathi inyama leyo isesemazinyweni abo, ingekahlafunwa, wavutha umsindo kaYehova kubo abantu, wababetha uYehova abantu ngesibetho esikhulu kunene.
34 Kwathiwa igama laloo ndawo yiKibroti-hatahava; ngokuba bangcwatyelwa khona abantu abakhanukayo.
35 Banduluka abantu eKibroti-hatahava, baya eHatseroti, baba seHatseroti.


text:
NADY
I-switchgear isetyenziswa ikakhulu kwizityalo ezenza umbane, amashishini ombane amancinci naphakathi, amashishini emizi-mveliso kunye nezemigodi, kunye nokufakelwa kwesekondari kwenkqubo yamandla yokufumana amandla, ukuhambisa umbane, kunye nokuqala kwendlela enkulu yevolthi ephezulu yokuphumeza ulawulo, ukhuseleko, kunye nokubeka iliso.
Uhambo lweFektri
I-NADY yinkxaso-mali engundoqo yeSuntree Electric Group Group, Ltd. Lishishini lenzululwazi nethekhinoloji yanamhlanje elidibanisa uphando kunye nophuhliso, ukuvelisa kunye nokuthengisa izixhobo zamandla. Inkampani yinkampani yesizwe ephezulu yezobuchwephesha, ishishini lokugcina ingqibelelo yase China, ineziqinisekiso zomgangatho we-ISO9001, i-ISO14001: isiqinisekiso senkqubo yolawulo lokusingqongileyo, i-ISO45001 Inkqubo yolawulo lwempilo nokhuseleko kwezatifikethi kunye ne-CQC yeziko lesatifikethi seCCC. Eyona mveliso iphambili ye-photovoltaic grid cabinet, ibhokisi le-photovoltaic transformer, itanki eyenziwe kwangaphambili, ikhabethe elinokutsha I-Rail Transit, i-Expressway, i-Communication, i-Chemical, i-Metallurgical kunye namanye ama-industrial customers.Zhejiang Nady Power Technology Co., Ltd inee-ofisi ezili-18 kweli lizwe, ukuthengiswa okunamandla kunye nenkqubo yenkonzo yokuthengisa emva kokuthengisa, i-reaction service yeeyure ezingama-24.
Uphawu olugqwesileyo: siyahambelana nendlela yentsimbi yeshumi lezixhobo zombane ekhaya, siphakamisa isilogeni "semveliso esemgangathweni" kwasekuqaleni kweshishini.
Qhubeka nomgaqo weemveliso ezifunwa ngabasebenzisi, uphuhliso kunye nokuveliswa kokhuseleko lokusingqongileyo okuluhlaza, okrelekrele, ukudityaniswa kwenkqubo, umgangatho ophezulu wezixhobo zamandla ezikrelekrele ezikumgangatho ophezulu.
Inkampani ibambelele kumgaqo wokunikela ingqalelo ngokulinganayo kwiitalente kunye neemveliso, ukufunxa ubunjineli obunamava kunye nabasebenzi bobuchwephesha kunye nabasebenzi bolawulo lobungcali. ulawulo olungqongqo, ubuchwephesha obuphezulu, izixhobo zemveliso eziphambili kunye novavanyo olugqibeleleyo kuthetha ngeemveliso ezikumgangatho ophezulu, ukubonelela ngenkonzo esemgangathweni emva kokuthengisa ukuze ufumane ukwamkelwa kwesininzi sabathengi ekhaya nakumazwe aphesheya.
Inkampani ngomoya "wombane unexabiso, kodwa akathembisi ngexabiso" .Sikholelwa ngokuqinisekileyo ukuba ukulawulwa kokholo olulungileyo, ukuphunyezwa okubanzi kwenkqubo yoqinisekiso lomgangatho, ngeemveliso ezisemgangathweni ophezulu kunye neenkonzo ziya kuphumelela ukoneliseka kwabathengi ngeenjongo kunye nethemba, sebenzisana nabathengi ukuphumelela, yenza ikamva eliqaqambileyo!


text:
Ingxelo yeMarike yeHlabathi yoPhando lweNkampani yoPhando lwezoShishino: Ubungakanani beMarike ka-2022: Ubungakanani beMarike, iNdlela, kunye noQhekelelo luka-2026.
Imakethi yokuqokelela isampulu yevirology iquka intengiso yomzekelo wevirology eqokelelwa ngamaqumrhu (imibutho, abarhwebi ababodwa, kunye nobuhlakani) ebhekisa kwisampulu yegazi ethatyathiweyo ukuze kuhlolwe isampulu ukukhangela naluphi na uhlobo losulelo.Iisampulu zokwahlulwa kwentsholongwane kufuneka ziqokelelwe zingaphelanga iintsuku ezine ukuqala kwesigulo, njengoko ukuphalala kwentsholongwane kuncipha kakhulu emva koko.Iinkcubeko zentsholongwane azikho luncedo kwimizekelo ethathwe ngaphezu kweentsuku ezi-7 emva kokuqala kokugula, ngaphandle kwezinto ezimbalwa.Iza kusetyenziswa ngabasemagunyeni kwezempilo karhulumente, izibhedlele, oogqirha, kunye neelebhu eziqokelela iisampulu zeklinikhi ezifanelekileyo zokuxilongwa.
Global Virology Specimen Collection Iindlela zeMarike
Iindlela zokuqokelela imizekelo yeVirology zibandakanya uphuhliso lwetekhnoloji olubumba urhwebo.Inkqubela phambili yezobuchwephesha, ukusukela kwisampulu ezenzekelayo yokwahlulwa ukuya kwitekhnoloji yokukhulisa ixesha lokwenyani, yenze ukuba kuphuhliswe kunye nokwaziswa kweenkqubo kuninzi lweentsholongwane ezihambelana nekliniki, kunye nokufumana ulwazi olufanelekileyo ngokweklinikhi ukuze kukhethwe unyango lwe-antiviral.Ngokomzekelo, ngo-2020, i-BD (Becton, Dickinson, and Company), inkampani ephambili yezobugcisa bezonyango ehlabathini lonke, yabhengeza ukuba iBD Vacutainer UltraTouchTM Push Button Blood Collection Set (BCS) enePreattached Holder ifumene uphawu lweCE eYurophu.Isixhobo esinobambi oqhotyoshelweyo sikhululwa e-United States phantsi kwe-BD Vacutainer UltraTouch TM Push Button BCS, eyayicinywe ngaphambili.Ukuvula ukhuseleko lwesandla esinye seqhosha lokutyhala livumela oogqirha ukuba bajonge kwisigulana kunye nesiza se-venipuncture ngelixa besebenzisa indlela yokhuseleko.Umnini oqhotyoshelweyo unceda ukuqinisekisa ukuthotyelwa komnini we-OSHA wokusetyenziswa okukodwa ngokukhusela ekulimaleni kwenaliti engabonakaliyo kwi-non-isigulane (i-tube-side) inaliti.Iseti yephiko iza njengento enye eyinyumba enesibambi esidityaniswe kwangaphambili.
IGlobal Virology Specimen Collection Amacandelo eMarike
Imakethi yokuqokelelwa kwesampula ye-virology yehlabathi yahlulahlulwe:
Ngohlobo lweMveliso: Iikiti zokuQokelelwa kweGazi, iiThubhu zokuQokelelwa kwe-Specimen, iMidiya yezoThutho zeViral, iiSwabs
NgeSampulu: Iisampulu zeGazi, iiSampulu zeNasopharyngeal, iiSampulu zoMqala, iiSampuli zeempumlo, iisampuli zomlomo wesibeleko, iisampuli zomlomo, ezinye.
Ixesha lokuposa: Aug-12-2022


text: Izikhonkwane zeHarrow, ezikwabizwa ngokuba yi-anti-climbing meva, isikhonkwane sameva esichasene nokunyuka, Izinto: ipleyiti yentsimbi, ipleyiti yentsimbi, igalvanized + yokutshiza, Umbala: (otyheli, luhlaza mnyama, mnyama, njl. njl.) unokwenziwa ngokwezifiso ngokwemfuno yabathengi. .Inkqubo yokuvelisa: usebenzisa izixhobo zokuvelisa ezizenzekelayo, ngokusebenzisa isitampu esikhethekileyo sokufa, ukubumba ixesha elinye, ukugoba ngokuchanekileyo, amandla aphezulu, imbonakalo entle, umlinganiso wokhuseleko oluphezulu, ukusebenza okuphezulu kunokusebenza ngesandla, umgangatho ophezulu we-reliabi...


text:
La I-Euphorbia regis-jubae Yincinci encinci enomdla engafane ithengiswe, kodwa endicinga ukuba inomdla ukuyazi. Ayidluli kwiimitha ezimbini ukuphakama, kwaye luhlobo olukwaziyo ukumelana nembalela.
Ineentyatyambo ezityheli nezikhulu ngokwentelekiso, into engaqhelekanga kwi-euphorbiaceae, edla ngokuba ncinane kakhulu. Oku kwenza ube sisityalo sokuhombisa, Ngexabiso eliphezulu lokuhombisa.
Index
- 1 Imvelaphi kunye neempawu ze-Euphorbia regis-jubae
- 2 Uzikhathalela njani?
Imvelaphi kunye neempawu ze I-Euphorbia regis-jubae
Umlinganiswa wethu ophambili sisityalo esizalelwe kwiiCanary Islands, ngakumbi iGran Canaria, iLanzarote neFuerteventura. Iyakhula eMorocco nakwintshona yeSahara. Ifikelela kubude beemitha ezi-2 kunye namasebe ukusuka kwisiseko samasebe, umgama omfutshane kakhulu ukusuka emhlabeni. Ayinawo ameva, kodwa iqulethe i-latex enokubangela ukucaphuka, ukuba bomvu kunye / okanye ukurhawuzelela xa unxibelelana nolusu. Ngesi sizathu, xa uyiphatha, kufuneka kusetyenziswe iiglavu zerabha, ke izandla zethu ziya kukhuselwa.
Iintyatyambo zimalunga nesentimitha ububanzi, tyheli, kwaye zahlulahlulwa ngokwama-inflorescence esambrela. Zinebracts, ezitshintshiweyo zamagqabi ezalisekisa umsebenzi ofanayo neepetali (ukutsala impova), kwaye ziyawa ngaphambi kokuba iziqhamo zigqibe ukukhula. I-tabaiba yasendle I-Blooms ukusuka ngoDisemba ukuya kuMeyi kwiNtlabathi yeNtlabathi.
Uzikhathalela njani?
Sisityalo esinokusetyenziselwa ukuhombisa iigadi kunye namathambeka. Nokuba ukhetha ukuba nayo emhlabeni okanye embizeni, ngokuqinisekileyo iya kujongeka intle kakhulu, njengoko siza kubona, kulula kakhulu ukuyinyamekela.
Uyibeka phi?
La I-Euphorbia regis-jubae yinto emnandi leyo Kufuneka ibekwe ngaphandle. Kubalulekile ukuba kwindawo apho ikhanyiswe kukukhanya kwelanga, kungenjalo amasebe awo ebeya kuba buthathaka kwaye amagqabi angaphindi abe luhlaza kwaye aqine.
Kwakhona, kufuneka kuthathelwe ingqalelo ukuba ayifanelanga ukuba nezityalo ezikhulu ezijikeleze loo nto ziyinike umthunzi, kwaye nokuba ingasusi abo bafuna ukukhanya ngokuthe ngqo.
Ufuna umhlaba mni?
- Ukuba iya kuba semhlabeni, kuyimfuneko ukuba umhlaba ukhanye. Kufuneka sikuphephe ukuwutyala kwimihlaba enzima, edibeneyo, nangamanzi amdaka, kuba xa sisenza njalo iingcambu ziya kufa zitsala nzima.
- Ukuba izakubaphakathi embizeni, inokuzaliswa nge substrate yeeSucculents. Ngokunjalo kubalulekile ukuba isikhongozeli apho siya kuba sinemingxunya kwisiseko saso.
Uyinkcenkceshela nini I-Euphorbia regis-jubae?
Ngamaxesha athile. Kufuneka kunkcenkceshelwe kuphela xa umhlaba womile. Ngokwesiqhelo, Kufuneka yenziwe rhoqo ngeentsuku ezi-4 okanye ezi-5 ehlotyeni, kwaye zonke iintsuku ezili-10 okanye ezili-15 lonke unyaka.
Kodwa iya kuxhomekeka kwimozulu kwaye ukuba igcinwe embizeni okanye egadini, kuba ukuba umzekelo imozulu yomile kwaye ityalwe emhlabeni, iya kuhlala iintsuku ezininzi ngaphandle kwamanzi kunokuba isembizeni .
Ngaba kufuneka ihlawulwe?
Kuyacetyiswa, ewe. Ngokukodwa ukuba uza kuba nayo embizeni, kuba iingcambu zichitha izakhamzimba ezikwi-substrate ukusuka kusuku lokuqala. Kodwa lumka, awunyanzelekanga ukuba ubhatale nangaliphi na ixesha enyakeni: iyakwenziwa kuphela ngezo nyanga xa imozulu intle, amaqondo obushushu angaphezulu ko 20ºC.
Ekupheleni kwehlobo, xa imozulu iqala ukuphola, kufuneka ihlawulwe ukusukela I-Euphorbia regis-jubae izakulala. Ngexesha lokwindla nasebusika esi sityalo asikhule sikhula, enyanisweni, ekuphela kwento esiya kuyenza kukwenza imisebenzi esisiseko ebalulekileyo (ukuphefumla nokubila) ukuze siqhubeke siphila.
Ukuyihlawula ungasebenzisa izichumisi ezithile kwiziselo ezinamanzi (kwintengiso apha). Logama isetyenziswa ngokwemiyalelo yomenzi, iya kuba luncedo kakhulu, njengoko iya kukuvumela ukuba ube nokukhula okuchanekileyo.
Kufuneka ityalwe nini emhlabeni okanye itshintshwe imbiza?
Kuba sisityalo esithanda ubushushu, siya kuyenza entwasahlobo, xa obona bushushu bungaphantsi kwe-20ºC. Ukuba sifuna ukuwutyala emhlabeni, siya kuyifumana indawo enelanga, kwaye siyagrumba umngxuma ongene ngokwaneleyo ukuze ulingane kakuhle, ngaphandle kokuba uphakame ngokubhekisele emhlabeni. Emva koko, siya kuqhubeka nokutyala sigcwalisa umngxuma ngomhlaba wee-succulents (ziyathengiswa apha).
Ngokuchasene noko, ukuba siza kuyitshintsha imbiza, siya kukhangela enye emalunga neesentimitha ezi-5 ububanzi kwaye inde kunaleyo sele inayo, kwaye siza kusebenzisa i-substrate ye-cacti kunye neesucculents ukuyityala.
Ngaba unazo izitshabalalisi kunye / okanye izifo?
Hayi. Mhlawumbi umntu angakuhlasela Indlu yomthi, kodwa akukho nto inokukhathazeka ngayo. Yintoni egqithisile, ukuba ubona isibetho, ungasoloko usisusa ngelaphu elifumileyo.
Yintoni ukumelana kwayo nengqele?
La I-Euphorbia regis-jubae ukumelana neqabaka ukuya kuma -6ºC, kodwa kungcono ungalahli ngezantsi -2ºC.
Kwaye oku sigqibile. Siyathemba ukuba uyithandile le nto uyifundileyo malunga nesi sityalo sinezihlahla ezinomdla.


text:
Iinyanga ezintandathu zeDay Zero kubahlali baseChris Hani kumasipala waseNelson Mandela Bay
Kwintlanganiso ebingoJulayi eChris Hani, uluvo lwabantu bonke luthi “isono sethu kukuba mnyama, sihlwempuzekile kwaye asiqeshwa.” Yiyo le nto umasipala kunye nesebe elingenelelayo likarhulumente kazwelonke lingasihloniphanga isimemo sethu sokuzimasa le ndibano apho besithe sabelane ngenkxalabo nemibuzo yethu malunga nale ngxaki yamanzi. Kuthi, amagosa kamasipala wethu kunye nezopolitiko abonakala kuphela xa ethetha kumabonakude. Akakho umntu owakhe weza kuthetha nathi ngeDay Zero esijongene nayo iinyanga ezintandathu ngoku.
Ukuba sinethamsanqa sifumana iilitha ezi-1,2 zamanzi ngosuku xa ilori yamanzi isiza kwindawo yethu. Nangona ngaphambili kwakukho amaxesha amaninzi apho i-tank yamanzi yayiza kube kanye ngeveki. Ebudeni baloo maxesha, iilitha ezili-1,2 zamanzi esasizifumana kwilori yamanzi yayikuphela kwamanzi esasinawo iveki yonke. Uninzi lwethu lunezigulo zempilo ezifuna ukuba sithathe amayeza esinyanzelise ukuba le ngxaki siyeke ukuwasela amayeza kuba asinamanzi. Kufuneka sibe namanzi esiwasebenzisela izindlu zethu zangasese, kodwa ngaphandle kwamanzi ilindle lethu alinandawo yokuya. Ngoku sithethayo, izindlu zethu zinuka inkunkuma eninzi. Sinyanzelwa ukuba sinxibe iimpahla ezimdaka. Abo kuthi baphangelayo baye emsebenzini benxibe iimpahla ezimdaka kakhulu. Ngengxaki yamandla eqhubekayo kweli lizwe, ngamanye amaxesha asikwazi noku-ayina iimpahla zethu zokusebenza.
Ukuphinda-phinda, siye safumana iDay Zero eChris Hani iinyanga ezintandathu. Iyaxaka into yokuba sihleli namatyala amakhulu amanzi, amanye amalunga nama-R20 000, ukanti sijongene nale nkqubo yamanzi isilelayo. Akukho ngcaciso kumasipala ukuba kutheni sihlawuliswa ngolu hlobo ekubeni uninzi lwendawo yethu ingenawo amanzi. Sijijisana sodwa kuba zizindlu ezine zodwa kula ngingqi inye eChris Hani ezinamanzi angaphazanyiswa. Ngenxa yamatyala aphezulu kakhulu amanzi abawafumanayo; abasivumeli ukuba sifumane amanzi kwiiyadi zabo. Oku kubangela ukuba abanye bethu bangene kwiiyadi zabo ngaphandle kwemvume yabo kwaye bagalele amanzi. Ukruthakruthwano luphezulu kuluntu lwethu kwaye ngamanye amaxesha lukhokelela kwiingxabano ezinzulu phakathi kwabahlali. 0. Xa sibuza umqhubi ukuba ezi lori bezisenza ntoni phambi kokuba zizise la manzi, nto leyo enokuchaza umgangatho ophantsi wamanzi, asinikwa mpendulo. Lo mbuzo ukwahleli ungumnqa kuceba wethu.
Sibona ingxaki yamanzi eChris Hani njengengxaki esekelwe kudidi. Unikezelo lwamanzi oluya kwiindawo ezikumgangatho ophakathi e-Uitenhage lusahleli lungaphazamiseki. Ekuphela kwento ebachaphazelayo yile ichaphazela wonke umntu kweli lizwe, loadshedding. Oku kusikhumbuza kwakhona ukuba “ekuphela kwesono sethu kukuhlwempuzeka, ukuba mnyama, nokungaqeshwa.”
Kungeso sizathu ke thina singabahlali ba kwanobuhle sithathe isigqibo sokuba masithi dolo phezulu sibonise ukukhathazeka de kuze amagosa kamasipala nakazwelonke bazosabela izikhalazo zethu. Siyazi ukuba bonke bazakuba nobubele kwaye babhiyozele uSuku lukaMandela - kungoko sifuna ukusebenzisa olu suku ukuba bazi ukuba akunakubakho usuku lweMandela oluqhelekileyo eNelson Mandela Bay ngeli lixa thina besijongene noDay Zero ngokungaphaya. ngaphezu kweenyanga ezintandathu ngoku.
Sifuna:
· Ukucuthwa kwamatyala kamasipala ngamanzi kubahlali de lo mba ube usonjululwe
• Sinyanzelisa ukuba inkqubo yokuncedwa abasweleyo mayisetyenziiswe.
· Njengomasipala, kufuneka uphucule izakhono zakho zokunxibelelana nabahlali
· Buyekeza abantu abathe baphathwa zizigulo ngamanzi angcolisekileyo
• Vala konke ukuvuza kwamanzi kwaye uphendule kwiingxelo ngexesha
• Yiza nobungqina bokuba amanzi ngoku akhuselekile ukusela
· Sibanga i-One House One Water Tank
· Iilori kufuneka zibonelele ngamanzi yonke imihla
• Yenza iindawo ezahlukeneyo apho izilwanyana zisela amanzi awohlukileyo kulawo awabantu
• Yeka ukuqikelela amatyala amanzi. Funda ngokuthe ngqo kwinto ekwimitha
· Kufuneka kubekho iiTanki zaManzi kuzo zonke izikolo.
Inqaku lomhleli: Le Jona ibhalwe yiKomiti yeNgxaki yaManzi yeNelson Mandela Bay